Lelaki proses cakoroi dalam hutan kampung dicekup
Oleh KOSMO!

18 Februari 2023, 4:41 pm
BALIK PULAU – Kegiatan licik seorang pemuda yang dipercayai menjalankan kegiatan memproses dan mengedar ketum atau lebih popular dengan panggilan cakoroi di kawasan hutan kampung di daerah ini akhirnya tumpas.
Menerusi kenyataan di Facebook Ibu Pejabat Polis Daerah Barat Daya (IPD BD), lelaki berusia 46 tahun itu ditahan di sebuah pondok yang tidak bernombor yang terletak di Jalan Bharu.
“Dalam serbuan tersebut, pihak polis telah menemui dan merampas lebih kurang 120,000 ml disyaki air ketum siap diproses, 70 kg (kilogram) daun ketum dan alatan untuk memproses air ketum,” kata kenyataan itu hari ini.
Tambahnya lagi, nilai keseluruhan rampasan ketum tersebut bernilai RM3,900 dan kes disiasat di bawah Seksyen 30(3) Akta Racun 1952. – KOSMO! ONLINE


Hidap Demensia tiada penawar, dua ‘isteri’ Bruce Willis setia di sisi
Oleh MOHD. HAIKAL ISA

18 Februari 2023, 4:25 pm
KINI menderita penyakit Demensia Frontotemporal (FTD), pelakon ternama Hollywood, Bruce Wilis beruntung kerana kedua-dua wanita penting dalam hidupnya iaitu Emma Heming dan bekas isteri, Demi Moore kekal berada di sampingnya menjaga kebajikan serta memberikan sokongan.
Demi Moore yang pernah hidup sebagai isteri kepada bintang filem Die Hard itu selama lebih sedekad turut berusaha memastikan agar Bruce, 68, mendapatkan rawatan sewajarnya meskipun menyedari FTD masih tiada penawar dalam dunia perubatan hingga sekarang.
“Bruce sentiasa gembira dalam hidup dan telah membantu orang lain yang dia kenali untuk hidup segembiranya.
“Rasa sebak melihat ramai yang menyalurkan kasih sayang kepadanya dan kita semua.
“Sokongan berterusan dan apresiasi kalian akan membantu kita semua untuk Bruce terus melalui kehidupan dengan sepenuh mungkin,” coret Demi bersama keluarga besar pelakon itu dalam nukilan beremosi yang dimuat naik dalam laman web rasmi, The Association for Frontotemporal Degeneration.
Terdahulu, berita mendukacitakan dikongsikan keluarga Bruce yang mendedahkan aktor yang cukup dikenali menerusi karakter John McClane dalam Die Hard itu disahkan menghidap penyakit FTD.
Tahun lalu, bapa kepada lima orang cahaya mata itu mengumumkan persaraan daripada dunia lakonan selepas disahkan menghidapi afasia yang memberi impak kepada keupayaan kognitifnya iaitu kesukaran untuk bercakap atau berfikir.

Sehingga kini, masih tiada penawar buat penyakit FTD namun ada rawatan yang boleh membantu mengawal simptom antaranya pergerakan perlahan atau kaku, kehilangan kawalan pundi kencing atau usus dan kelemahan otot.
Dalam pada itu, afasia adalah keadaan yang membuatkan kemampuan komunikasi terjejas sama ada menulis dan memahami bahasa secara lisan mahupun bertulis.
Bruce berkahwin dengan Demi pada 1987 namun bercerai 2000 sebelum berkahwin sekali lagi dengan model kelahiran Britain, Emma Heming sembilan tahun kemudian.
Hasil perkahwinan dengan Demi, Bruce dikurniakan tiga orang anak iaitu Rumer Willis, Scout Willis, dan Tallulah Willis sementelah perkongsian hidup dengan Emma, Bruce memiliki dua anak, Evelyn Penn Willis dan Mabel Ray Willis. – KOSMO! ONLINE


Gubal dasar elak pelajar praktikal jadi buruh kasar
Oleh ISWAN SHAFIQ ISA

18 Februari 2023, 4:22 pm
GEORGE TOWN – Kerajaan digesa menggubal satu undang-undang khas bagi mewajibkan majikan membayar elaun kepada para pelajar yang menjalani latihan praktikal ketika ini.
Exco Armada Bersatu, Harris Idaham Rashid berkata, libat urus antara pihak kerajaan dan pemegang taruh harus dilaksanakan dengan secepat mungkin agar satu kata putus dapat dicapai.
Menurutnya, Armada Bersatu berpendapat, anak muda tidak boleh dijadikan sebagai buruh kasar di negara sendiri hanya kerana tidak diberikan elaun yang sepatutnya.
Beliau berkata, seperti pekerja lain, pelajar yang menjalani latihan praktikal juga perlu membiayai kos untuk hadir ke pejabat dan sebagainya.
“Dalam hal ini, syarikat swasta sebenarnya mengutip untung hasil daripada tenaga kerja termasuk pelajar ‘internship’ (praktikal).
“Syarikat juga telah menjimatkan satu amaun yang signifikan dengan mengambil pelajar ‘internship’ ini untuk berkhidmat. Justeru, wajar untuk kerajaan mewajibkan satu elaun minima diberikan (kepada mereka),” katanya dalam satu kenyataan hari ini.

Persekutuan Majikan-Majikan Malaysia (MEF) sebelum ini menolak cadangan untuk mewajibkan pemberian elaun kepada pelajar yang menjalani latihan industri di sektor swasta sebaliknya memohon kerajaan mempertimbangan lebih banyak insentif kepada majikan bagi mengambil lebih ramai pelatih. – KOSMO! ONLINE


Bruce Willis disahkan hidap demensia
Oleh NUR EMIRA SAIZALI

18 Februari 2023, 3:05 pm
PETALING JAYA – Selepas hampir setahun berehat dari dunia lakonan, selebriti ternama Hollywood, Bruce Willis disahkan menghidap penyakit demensia ‘frontotemporal’.
Perkara tersebut dikongsi oleh isterinya, Emma Heming Willis menerusi satu hantaran media sosial yang meluahkan rasa lega apabila masalah kesihatan bintang Die Hard itu berjaya dikesan awal dan boleh segera mendapat rawatan.
“Sejak Willis disahkan menghidap penyakit afasia tahun lalu, keadaannya bertambah baik tetapi baru-baru ini kami mendapat tahu lebih spesifik mengenai keadaannya iaitu frontoremporal demensia (FTD).
“Kesukaran dalam komunikasi satu-satunya simptom dialami Willis.
“Buat masa sekarang, tiada rawatan untuk penyakit demensia tetapi kami harap terdapat perubahan positif setiap hari,” katanya.
Pada Mac tahun lalu, pelakon berusia 67 tahun itu mengumumkan persaraan daripada dunia lakonan selepas disahkan menghidapi afasia yang memberi impak kepada keupayaan kognitifnya iaitu kesukaran untuk bercakap.

Sekadar info, antara gejala demensia termasuk pergerakan perlahan atau kaku, kehilangan kawalan pundi kencing atau usus dan kelemahan otot.
Sementara, afasia adalah keadaan yang membuatkan kemampuan komunikasi terjejas sama ada menulis dan memahami bahasa secara lisan mahupun bertulis. – KOSMO! ONLINE


Guna fasiliti kesihatan elak kesesakan Hospital Cyberjaya
Oleh ISKANDAR SHAH MOHAMED

18 Februari 2023, 2:57 pm
SHAH ALAM – Orang ramai diminta menggunakan fasiliti kesihatan berdekatan bagi rawatan kes biasa sekali gus membantu mengurangkan kesesakan di Jabatan Kecemasan Hospital Cyberjaya.
Pengarah Kesihatan Selangor, Datuk Dr. Sha’ari Ngadiman berkata, pihaknya mengambil maklum isu tular berkaitan penolakan pesakit di hospital tersebut.
Jelas beliau, Hospital Cyberjaya mula beroperasi secara berperingkat pada 11 November tahun lalu dengan perkhidmatan kecemasan, obstetrik, ginekologi, pediatrik dan perubatan am.
“Sehingga kini, ia beroperasi dengan tambahan beberapa perkhidmatan lain seperti pembedahan am, patologi, radiologi dan anestesiologi.
“Orang awam boleh mendapatkan perkhidmatan menerusi Klinik Pakar dan Jabatan Kecemasan namun keutamaan kepada kes kecemasan atau kritikal,” katanya dalam kenyataan hari ini.
Tambah Sha’ari, pihaknya memohon kerjasama orang ramai mendapatkan rawatan bukan kecemasan di fasiliti kesihatan berdekatan bagi mengurangkan kesesakan.

Minggu lalu, Kosmo! melaporkan pembinaan tiga buah hospital awam di Selangor bakal mengatasi masalah kesesakan pesakit di fasiliti awam itu untuk jangka masa panjang.
Menteri Besar Selangor, Datuk Seri Amirudin Shari memaklumkan Hospital Cyberjaya akan siap sepenuhnya dalam tempoh beberapa minggu lagi selain membina sebuah hospital di Kapar dan Sepang. – KOSMO! ONLINE


SPRM tahan sarjan polis bagi membantu siasatan lepaskan pesalah ketum
Oleh DIANA SURYA ABD WAHAB

18 Februari 2023, 3:03 pm
KUANTAN – Suruhanjaya Pencegahan Rasuah Malaysia (SPRM) menakan seorang anggota polis berpangkat sarjan bagi membantu siasatan kes rasuah yang berjumlah RM7,000.
Suspek yang berusia 33 tahun itu disyaki menggunakan kedudukannya sebagai anggota polis di bahagian narkotik sebagai dorongan melepaskan suspek yang disyaki melakukan kesalahan memiliki air ketum.
Anggota polis berkenaan ditahan ketika hadir memberi keterangan di Pejabat SPRM Pahang di sini kira-kira pukul 11.45 malam.
Suspek dikenakan perintah tahanan reman selama tujuh hari sehingga 24 Februari ini yang dikeluarkan Majistret Tengku Eliana Tuan Kamaruzaman.
Sementara itu, Pengarah SPRM Pahang, Hairuzam Mohmad [email protected], mengesahkan penahanan itu dan berkata, individu tersebut disiasat mengikut Seksyen 17(a) Akta SPRM 2009. – KOSMO! ONLINE


Dolla teringin buat persembahan di Kelantan
Oleh MOHD. HAIKAL ISA

18 Februari 2023, 2:10 pm
KUALA LUMPUR – Kumpulan wanita M-Pop popular tanah air, Dolla mengimpikan peluang beraksi dalam persembahan pentas di semua negeri di Malaysia termasuklah destinasi yang terkenal dengan jolokan Negeri Serambi Mekah, Kelantan.
Dolla yang baru sahaja muncul dengan single terbaharu berjudul Look At This mengakui, biarpun terdapat segelintir pihak yang sewenang-wenangnya menyifatkan mereka memberikan pengaruh tidak baik hanya disebabkan penampilan seksi, mereka hanya ingin berkarya dan memberi mesej positif kepada khalayak.
“Sejujurnya, untuk persembahan pentas, kami hanya ikut label punya perancangan. Kalau diberi peluang, kami akan beri persembahan yang terbaik,” kata salah seorang ahli kumpulan, Syasya kepada Kosmo! Online.
Ditemui pada majlis pelancaran single yang merupakan ciptaan Johan Gustafsson, Josefin Glenmark, Laurell Bake dan SYA itu, seorang lagi ahli kumpulan, Sabronzo yang berasal dari negeri tersebut berkata, bercuti di negari patuh syariah itu sudah beberapa kali namun tidak melakukan persembahan pentas.
“Rasanya kita pernah ke Kelantan sebelum ini. Namun atas urusan bercuti (bukan buat persembahan pentas). Saya asal dari kelantan,” ujar Sabronzo atau nama sebenarnya, Wan Sabrina Wan Rusli.
“Menjadi impian kami untuk buat persembahan di seluruh Malaysia (termasuk Kelantan) sebab kami mahu orang tahu tentang kewujudan muzik kami,” ujar Tabby pula.

Sungguhpun begitu, menyedari budaya, pemikiran atau ‘undang-undang’ di beberapa tempat atau individu, Dolla menjelaskan, mereka tidak pernah terfikir untuk menjolok sarang tebuan namun hanya ingin bekerja sebagai pelaku seni.
“Kami faham dan hormat semua orang punya pendapat atau nilai kehidupan. Mereka punya pandangan dalam beberapa perkara (berkaitan agama).
“Kami takkan cuba nak paksa pandangan kami dalam diri sebilangan orang. Hormat keputusan orang.
“Kami juga berpendapat, kita semua perlu hormat gaya hidup masing-masing sebagai rakyat yang baik. Kalau suka, teruskan tengok dan sokong dan kalau sebaliknya, toleh tempat lain.
“Bagaimanapun, satu fakta yang tak boleh dinafikan adalah Malaysia sebuah negara yang penduduknya berbilang kaum. Dolla sendiri, kami ada Melayu dan Cina namun masih boleh berdiri teguh sebagai satu kumpulan sebab itulah istimewanya negara ini,” kata Dolla.
DOLLA hadir dengan single baharu berjudul Look At This yang mendapat respons positif para peminat.
Negeri Kelantan mengekalkan Enakmen Kawalan Hiburan dan Tempat-Tempat Hiburan 1998 yang melarang persembahan oleh wanita di atas pentas, yang ditonton kaum lelaki.
Bagaimanapun, kerajaan negeri memberikan sokongan membenarkan persembahan asalkan mematuhi syarat yang ditetapkan.
Look At This edaran Universal Music Malaysia mula menemui peminat menerusi digital platform seperti Spotify, Apple Music, KKBOX, Deezer dan YouTube Music mulai 17 Februari (semalam).
Menurut Tabby, karya tersebut menceritakan tentang keyakinan diri.
“Lagu ini berkisar keyakinan diri dan tidak mempedulikan kata orang lain. Lagunya yang rancak juga memberi gambaran tentang keperibadian seseorang yang yakin dengan penampilan diri yang menarik,” kata Tabby. – KOSMO! ONLINE


Tiada cadangan naik taraf sistem keselamatan MyKad
Oleh ROSMIZAN RESDI

18 Februari 2023, 2:48 pm
MACHANG – Kementerian Dalam Negeri (KDN) tidak bercadang untuk menaiktaraf MyKad yang sedia sedia ada berikutan sistem pengenalan diri itu sudah dilengkapi dengan 12 ciri keselamatan.
Menterinya, Datuk Seri Saifuddin Nasution Ismail berkata, ciri keselamatan pada Mykad ketika ini sudah mengikut piawaian yang telah ditetapkan.
“Apabila kerajaan memilih satu sistem yang dinamakan MyKad, ia sudah dilengkapi dengan semua ciri keselamatan sama ada untuk komponen cip, foto, kad dan kualitinya.
“Dengan adanya ciri-ciri keselamatan itu, ia sekali gus menyukarkan mana-mana pihak untuk memalsukan MyKad,” katanya pada sidang akhbar selepas merasmikan Program KDN Madani di Kompleks Perpaduan Jajahan Machang di sini hari ini.
Mengulas lanjut, Saifuddin memberitahu, setakat ini, pihaknya tidak menerima sebarang masalah atau aduan daripada rakyat berhubung isu MyKad.
Katanya, justeru, KDN tidak akan berkompromi dengan mana-mana pihak yang terlibat dengan aktiviti pemalsuan MyKad. – KOSMO! ONLINE


Wanita maut kereta bertembung lori tangki
Oleh ABDUL RASHID ABDUL RAHMAN

18 Februari 2023, 2:21 pm
ROMPIN – Seorang wanita maut manakala dua lagi termasuk seorang kanak-kanak cedera parah selepas kereta yang dinaiki mereka bertembung dengan sebuah lori tangki di Kilometer 152.2 Jalan Kuantan-Seremban di sini hari ini.
Ketua Polis Daerah Rompin, Deputi Superintendan Azahari Mukhtar berkata, kejadian kira-kira pukul 9.20 pagi itu berlaku ketika mangsa, Rosnah Saadon,56, yang memandu kenderaan dalam perjalanan dari arah Muadzam Shah ke arah Seremban.
“Apabila sampai di tempat kejadian kereta dipandu mangsa yang menuruni bukit telah terbabas masuk ke lorong bertentangan dan melanggar sebuah lori tangki dari arah bertentangan dan menyebabkan kepala lori tangki terbakar sejurus kejadian.
“Akibat kemalangan pemandu kereta jenis Proton Persona itu meninggal dunia manakaka dua penumpang mengalami kecederaan,”katanya di sini hari ini
Tambahnya meskipun kepala lori tangki mengalami kebakaran namun pemandu lori berkenaan sempat menyelamatkan diri dan tidak mengalami kecederaan.
Menurutnya, mayat mangsa dihantar ke Hospital Muadzam Shah untuk bedah siasat manakala mangsa yang cedera dirawat di hospital sama.

“Kes disiasat mengikut Seksyen 41 (1) Akta Pengangkutan Jalan 1987 dan siasatan giat dilakukan.
“Siasatan awal mendapati lokasi kejadian merupakan jalan lurus berbukit dan semasa kejadian cuaca baik serta jalan adalah kering dan terang,” ujarnya. – KOSMO! ONLINE


ECRL diteruskan selepas isu rumah, tanah kubur selesai
Oleh ABDUL RAZAK IDRIS

18 Februari 2023, 3:13 pm
SHAH ALAM – Kerajaan negeri hanya akan membenarkan projek Laluan Rel Pantai Timur (ECRL) di kawasan Kampung Sungai Sireh, Sungai Delek dan Kampung Delek diteruskan setelah isu perumahan dan tanah perkuburan diselesaikan terlebih dahulu.
Menurut Menteri Besar Selangor, Datuk Seri Amirudin Shari,kediaman baharu untuk penduduk yang terlibat dengan laluan projek ECRL menjadi keutamaan kerajaan negeri jika laluan tersebut tidak boleh dialihkan ke kawasan lain.
“Orang Kampung Sungai Sireh pada masa ini mesti masih tertanya-tanya tentang isu ECRL. Ada kawasan perumahan dan kawasan perkuburan yang terkena.
“Setakat ini kita hanya bersetuju secara asas pembinaan laluan itu. Secara teliti, pihak ECRL datang kepada kita menyertakan pelan bagaimana untuk melalui kawasan-kawasan tersebut,”katanya ketika berucap pada Program Kita Selangor Penyayang di Flat Seri Perantau Pelabuhan Klang hari ini.
Kosmo! sebelum ini melaporkan Penduduk Taman Sungai Sireh di sini menyuarakan bantahan terhadap keputusan kerajaan bagi membina landasan ECRL tanpa sebarang pemakluman atau sesi libat urus bersama mereka.
Amirudin berkata, projek yang menjejaskan 86 kawasan perkuburan dan 89 perumahan tersebut akan diperhalusi secepat mungkin bagi memastikan petempatan penduduk tidak terkesan seandainya laluan tersebut kekal sebagaimanaa pelan asal.

“Kita pada awalnya cuba sedaya upaya elak laluan ini tetapi sekarang sudah separuh jalan (kita perlu juga teruskan). Kerana ada hutang besar ditanggung Kerajaan Persekutuan jika ia ditangguhkan, tapi tidak mengapa pegang janji saya. Isu ini menjadi keutamaan saya.
“Pulang dari sini kita akan mencari solusi, kenal pasti mana rumah gantian yang saudara boleh tinggal serta penilaian tanah-tanah yang dilanggar dan terpaksa ditempuh oleh ECRL dapat kita hadapi (bersama),”katanya.


PM seru rakyat bangkit perbaharui tekad, tingkat martabat
Oleh KOSMO!

18 Februari 2023, 2:38 pm
PETALING JAYA – Perdana Menteri, Datuk Seri Anwar Ibrahim mengajak umat Islam mengambil iktibar daripada peristiwa Israk dan Mikraj yang dilalui Nabi Muhammad SAW untuk bangkit lebih bertenaga, memulih maruah dan meningkatkan martabat rakyat.
Beliau melalui satu hantaran di Facebooknya turut menyeru umat Islam agar memperteguhkan akidah dan akhlak terlebih dahulu sebelum tampil dalam memikul kewajiban lebih rumit melibatkan kebajikan rakyat dan negara.
Poster memperingati peristiwa Israk Mikraj yang dimuat naik di Facebook Anwar.
“Hari ini kita mengenang peristiwa agung Israk dan Mikraj baginda Nabi SAW. Suatu permusafiran ruhaniyyah yang dihadiahi Allah SWT kepada kekasihNya tatkala sedang diuji berat dengan pemergian suri hatinya Khadijah dan bapa saudara Abu Talib.
“Maruah dihina dalam episod getir di Taif hampir menjatuhkan semangat junjungan Baginda, namun ternyata kembali pulih sepulangnya Baginda Nabi dari Sidratul Muntaha, sambil mengemban amanah baru buat membebaskan umat dari belenggu kejahilan.
“Maka, bermulalah kewajiban solat lima waktu selaku tonggak perhubungan abadi antara hamba dengan Penciptanya,” katanya.
Selain itu, beliau turut mendoakan agar negara akan terus beroleh keredhaan Allah SWT.- KOSMO! ONLINE


Kelantan sumbang RM100,000 bantu mangsa gempa Turkiye, Syria
Oleh MUHAMMAD AYMAN GHAFFA

18 Februari 2023, 2:23 pm
KOTA BHARU – Kerajaan negeri Kelantan akan menyalurkan sumbangan sebanyak RM100,000 kepada Turkiye dan Syria bagi membantu mangsa gempa bumi di kedua-dua negara itu.
Menteri Besar Kelantan, Datuk Ahmad Yakob berkata, sumbangan itu merupakan tanda solidariti rakyat Kelantan terhadap mangsa gempa bumi yang kini mengorbankan lebih 40,000 nyawa dan puluhan ribu yang lain cedera.
Menurutnya, sumbangan itu juga diberikan untuk mangsa gempa bumi di kedua-dua negara yang kini mencecah lebih sejuta orang apabila mereka kehilangan tempat tinggal.
“Semoga usaha-usaha pasukan keselamatan dan sukarelawan dipermudahkan oleh Allah S.W.T bagi melancarkan operasi mencari, menyelamat termasuk pemulihan pasca bencana,” katanya dalam satu kenyataan hari ini. – KOSMO! ONLINE


SPM 2022: KPM siap siaga bencana banjir
Oleh SITI NUR MAS ERAH AMRAN

18 Februari 2023, 2:27 pm
SEBERANG PERAI – Kementerian Pendidikan (KPM) meningkatkan kesiapsiagaan terutamanya di negeri berisiko dilanda banjir bagi memastikan peperiksaan Sijil Pelajaran Malaysia (SPM) yang dijadualkan berlangsung Isnin ini berjalan lancar.
Menteri Pendidikan, Fadhlina Sidek berkata, bilik gerakan banjir yang ditubuhkan kini bersedia manakala Jabatan Pendidikan Negeri (JPN) turut bersiap siaga mendepani sebarang kemungkinan.
“Kita sudah mengenalpasti sekolah-sekolah yang akan dijadikan pusat peperiksaan dan pusat pemindahan sementara (PPS). Selain itu, kita juga bekerjasama dengan Jawatankuasa Pengurusan Bencana Pusat Agensi Pengurusan Bencana Negara (NADMA) dalam menghadapi bencana ini.
“Bagaimanapun, saya berharap mudah-mudahan tidak berlaku banjir supaya anak-anak kita boleh menduduki peperiksaan dengan tenang,” katanya ketika ditemui selepas menghadiri Program Bantuan Awal Persekolahan Kadun Jawi 2023 di Sekolah Jenis Kebangsaan (T) Nibong Tebal, di sini hari ini.
Terdahulu, KPM dalam kenyataannya memaklumkan seramai 403,637 calon akan menduduki peperiksaan SPM di 3,355 pusat pemeriksaan di seluruh negara bermula 20 Februari hingga 15 Mac ini. – KOSMO! ONLINE


Rai hari terakhir persekolahan, rosakkan harta benda
Oleh KOSMO!

18 Februari 2023, 12:50 pm
PETALING JAYA – Tindakan beberapa orang pelajar merosakkan harta benda di sekolah bagi meraikan hari terakhir persekolahan mendapat kecaman orang ramai.
Sebuah video memaparkan kelakuan pelajar terbabit turut tular di media sosial, namun tidak dinyatakan lokasi perbuatan itu dirakam.
Menerusi perkongsian tersebut, beberapa orang pelajar dilihat merosakkan perabot sekolah seperti kerusi, kipas siling serta pintu tandas.
Tinjauan di ruang komen mendapati orang ramai mengecam tindakan pelajar-pelajar terbabit dan berharap mereka dikenakan tindakan tegas.
“Kejap lagi dah kena angkut dengan polis buat muka kasihan macam menyesal sangat buat semua itu,” kata Amirul.
“Bila kita sebut kita mundur dan ketinggalan kita marah. Tapi itulah yang sedang kita hadapi. orang beradab dan berilmu tidak akan buat perkara begini. Kalau tidak ada tindakan tegas, sampai bila-bila tidak ada pengajaran bagi mereka,” kata Izz

“Sebagai guru, sangat terguris hati bila tgok pelajar macam ini. Tersiat-siat rasanya. Semoga pihak sekolah mengambil tindakan yang wajar,” luah Anis.
“Nak sekolah semua minta bantuan. Tapi habis sekolah semua benda dirosakkan. Generasi selepas itu terpaksa guna barang-barang dah rosak, kesian anak-anak sekarang,” kata Rozana. – KOSMO! ONLINE


Sekolah panggil pelajar terlibat vandalisme – Fadhlina
Oleh SITI NUR MAS ERAH AMRAN

18 Februari 2023, 1:12 pm
SEBERANG PERAI – Pihak sekolah sudahpun memanggil sekumpulan pelajar yang dikenal pasti terlibat dalam aktiviti vandalisme di dalam bangunan sebuah sekolah menengah kebangsaan di Seberang Perai Selatan (SPS) di sini.
Menteri Pendidikan, Fadhlina Sidek berkata, Pejabat Pendidikan Daerah (PPD) SPS mengambil maklum berhubung isu terbabit dan tindakan daripada pihak sekolah adalah memanggil para pelajar termasuk ibu bapa mereka bagi membantu siasatan.
“Barangkali bimbingan serta kaunseling juga perlu diberikan kerana berdasarkan video tular itu, saya tidak fikir ia satu perkara yang sepatutnya berlaku. Apatah lagi dalam keadaan kita yang memang tidak berkompromi dengan tindakan-tindakan vandalisme dan keganasan di sekolah.
“Justeru, bimbingan dan kaunseling perlu diberikan kepada anak-anak ini bagi memastikan insiden seumpama ini tidak berulang,” katanya ketika ditemui selepas menghadiri Program Bantuan Awal Persekolahan Kadun Jawi 2023 di Sekolah Jenis Kebangsaan (T) Nibong Tebal, di sini hari ini.
Sementara itu, ketika ditanya mengenai trend vandalisme berlaku sebelum bermulanya cuti sekolah, beliau yang juga Ahli Parlimen Nibong Tebal berkata, ini bukanlah budaya dan siasatan dibuat bagi mencari penyebab insiden berkenaan.
“Saya tak fikir itu (vandalisme) budaya, saya fikir ada perkara lain yang menyebabkan mereka melakukan perbuatan tersebut tapi kita akan siasat. Seharusnya ia tidak wajar pun menjadi budaya pada mana-mana sekolah,” ujarnya.

Terdahulu, tular dua rakaman video di media sosial yang memaparkan tindakan sekumpulan pelajar lelaki merosakkan harta benda sekolah. – KOSMO! ONLINE


Amaran ribut petir di Pantai Timur
Oleh KOSMO!

18 Februari 2023, 12:21 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang dijangka berlaku di tiga negeri hingga pukul 2 petang ini.
MetMalaysia dalam kenyataan di laman sesawangnya memaklumkan, ia melibatkan negeri di pantai timur iaitu Kelantan, Terengganu dan Pahang.
“Di Kelantan (Tanah Merah, Machang dan Pasir Puteh), Terengganu (Besut, Setiu, Hulu Terengganu, Dungun dan Kemaman) manakala di Pahang (Kuantan, Pekan dan Rompin),” kata kenyataan itu di sini hari ini. – KOSMO! ONLINE


The Citizens diingatkan tidak bermegah-megah
Oleh KOSMO!

18 Februari 2023, 11:33 am
MANCHESTER – Pemain pertahanan Manchester City, Nathan Ake menegaskan pasukannya tidak boleh bermegah dengan kejayaan tewaskan Arsenal dan harus menghitung nasib sendiri sehingga akhir musim.
Di sebalik kegembiraan untuk kembali ke puncak liga, Ake mahu seluruh pasukan kekal fokus dalam melakukan persiapan bagi menghadapi Nottingham Forest di gelanggang lawan, malam ini.
“Semua orang tahu perjalanan masih lagi panjang dan Arsenal masih kurang satu perlawanan. Namun situasi ini bagus untuk kami berada di kedudukan sekarang dan cuba memenangi perlawanan.
“Jurang masih lagi kecil dan keda-dua pasukan saling bersaing sengit. Walaupun perjalanan masih lagi jauh, kami juga ada pengalaman bergelar juara,” kata pemain dari Belanda itu.
Jika perbandingan dibuat antara City dan Nottingham Forest, The Citizens jelas lebih baik kerana menang 6-0 pada pertemuan di Etihad, manakala kali terakhir The Tricky Trees menang adalah pada Januari 2009.
Pada masa sama, Ake juga tidak mahu meletakkan tekanan kepada diri sendiri dan kekal melabel Arsenal sebagai pasukan pilihan untuk memenangi Liga Perdana Inggeris musim ini.

“Kami bukan pilihan kerana mereka ada kelebihan dari segi jumlah perlawanan dan kami juga perlu ambil kira semua itu. Kami akan cuba teruskan apa yang kami lakukan sekarang,” kata Ake. – AGENSI


Pemandu e-hailing maut dihempap kereta sempat hadiri temu duga kerja
Oleh MOHD. HUSNI MOHD. NOOR

18 Februari 2023, 12:56 pm
PUTRAJAYA – “Alhamdulillah, selesai.”
Itu kandungan mesej terakhir arwah Mohammad Azim Mohamad Sanusi, 30, yang dikongsikan di dalam kumpulan WhatsApp keluarganya pagi semalam.
Kandungan mesej itu dikirim Mohammad Azim sejurus selesai menghadiri satu temu duga kerja sebagai Pegawai Belia dan Sukan.
Arwah yang juga pembantu tadbir di Perbadanan Tabung Pendidikan Tinggi Nasional (PTPTN) maut selepas dihempap keretanya ketika menukar minyak hitam di kuarters penjawat awam di Presint 5 di sini pagi semalam.
Bapa arwah, Sanusi Sujak, 69, berkata, sebelum kejadian, arwah mengirim mesej menerusi WhatsApp dan memaklumkan sudah selesai menghadiri sesi temu duga selain turut menghantar sekeping gambar.
“Arwah pernah menghadiri beberapa sesi temu duga sebelum ini, namun kali ini dia berasa sangat yakin dan berharap untuk terpilih,” katanya ketika ditemui di Jabatan Forensik, Hospital Putrajaya di sini hari ini.

Menurutnya, jenazah dibawa pulang ke kampung halaman dan akan disolatkan di Masjid Kampung Beringin, Durian Tunggal, Melaka sebelum dikebumikan selepas solat zuhur hari ini.
Sanusi berkata, anak lelaki bongsu daripada enam beradik itu meninggalkan seorang isteri, Nor Azilah Amti dan seorang bayi perempuan berusia tujuh bulan.
Dalam kejadian pada pukul 11.48 pagi semalam, arwah Mohammad Azim maut akibat dihempap keretanya di sebuah kuarters penjawat awam di Presint 5. Kes diklasifikasi sebagai mati mengejut. – KOSMO! ONLINE


Dapat layanan GRO dengan modal RM100
Oleh AZMI NORDIN

18 Februari 2023, 12:19 pm
KUALA LUMPUR – Menawarkan layanan khidmat wanita pelayan pelanggan (GRO) warga asing bermula pada harga serendah RM100 hingga RM1,000 untuk memuaskan nafsu para pelanggan.
Kegiatan itu yang dijalankan sebuah pusat hiburan terbongkar dalam serbuan di sebuah bangunan empat tingkat di Jalan Sungai Besi, di sini selepas digempur Jabatan Imigresen Malaysia (JIM), awal pagi tadi.
Operasi itu mendapati harga bagi setiap GRO dikenakan mengikuti lima warna selempang dengan kadar berbeza-beza sambil berpakaian menjolok mata.
Seorang pekerja premis yang enggan dikenali berkata, pelanggan boleh mendapatkan selempang ini dengan harga sekitar RM100 hingga RM1,000.
“RM100 untuk selempang warna merah jambu dan paling mahal adalah warna hijau iaitu RM1,000.
“Pelanggan perlu bayar di kaunter dan kemudian selempang ini akan dikalungkan pada wanita terbabit untuk layanan minum dan berhibur,” katanya.

Sementara itu, Pengarah Imigresen Kuala Lumpur, Syamsul Badrin Mohshin berkata, seramai 254 individu diperiksa dalam operasi tersebut.
“Daripada jumlah itu, 104 adalah wanita disyaki GRO terdiri daripada lima warga Laos, Thailand (85), Vietnam (11) dan Indonesia (3) selain 23 lelaki warga asing disyaki pekerja premis membabitkan warga China (8), Thailand (3), India (1) dan Bangladesh (11),” katanya dalam sidang akhbar di Pejabat Imigresen Kuala Lumpur, di sini, hari ini.
Menurut beliau, pihaknya turut menjumpai bilik rahsia selain ruang dinding dan laluan tangga bertujuan untuk wanita asing terbabit menyorok dan melarikan diri.
“Awalnya, pusat hiburan itu seolah tertutup dan tidak beroperasi namun sebaliknya turut menyediakan bilik karaoke,” katanya.
Tambahnya, semakan mendapati ada antara warga asing terbabit tidak memiliki pasport, datang sebagai pelancong menggunakan pas lawatan sosial serta bekerja di lain sektor.
“Selain itu, seorang lelaki tempatan juga telah ditahan kerana cuba melakukan provokasi terhadap pasukan operasi dan kes disiasat di bawah Seksyen 15(1)(c) Akta Imigresen 1959/63, Seksyen 6(1)(c) Akta Imigresen 1959/63 dan Seksyen 39 (b) Akta Imigresen 1959/63,” ujarnya. – KOSMO! ONLINE.


Pindaan kerakyatan anak lahir di luar negara beri impak besar aspek kewarganegaraan
Oleh ROSMIZAN RESDI

18 Februari 2023, 1:27 pm
MACHANG – Pindaan Perlembagaan Persekutuan bagi membolehkan anak yang dilahirkan di luar negara oleh ibu warganegara Malaysia yang berkahwin dengan warga asing mendapat kerakyatan negara ini mampu memberi impak besar kepada aspek kewarganegaraan bagi kategori tersebut.
Menteri Dalam Negeri, Datuk Seri Saifuddin Nasution Ismail berkata, setakat ini, Kementerian Dalam Negeri (KDN) menerima banyak permohonan berhubung isu kerakyatan yang melibatkan golongan itu.
Menurutnya, menerusi pindaan itu, ia sekali gus menyamakan kedudukan ibu dan bapa untuk mempunyai hak yang sama berbanding sebelum ini yang melibatkan bapa sahaja.
“Permohonan dalam kategori itu memang ada. Oleh itu, pindaan akan melalui proses seterusnya sekali gus memberi impak besar kepada beberapa komponen yang ada di KDN,” katanya pada sidang akhbar selepas merasmikan Program KDN Madani di Kompleks Perpaduan Jajahan Machang di sini hari ini.
Terdahulu, Mesyuarat Jemaah Menteri semalam bersetuju dengan pindaan terbabit terhadap Perlembagaan Persekutuan dan akan dibentang kepada Jemaah Menteri setelah cadangan pindaan itu dimuktamadkan. – KOSMO! ONLINE


Agong yakin hubungan Malaysia-Jerman membuka peluang baharu
Oleh MUHAMMAD NAJIEB AHMAD FUAD

18 Februari 2023, 1:12 pm
PETALING JAYA – Yang Dipertuan Agong, Al-Sultan Abdullah Ri’ayatuddin Al-Mustafa Billah Shah dan dan Raja Permaisuri Agong, Tunku Azizah Aminah Maimunah Iskandariah berkenan berangkat menyempurnakan Majlis Jamuan Negara bagi meraikan Presiden Jerman Frank-Walter Steinmeier dan isteri Elke Budenbender di Istana Negara, semalam.
Dalam kenyataan yang dikeluarkan Istana Negara di laman Facebook hari ini berkata, pada majlis itu, Al-Sultan Abdullah bertitah Baginda yakin bahawa hubungan Malaysia dan Jerman akan berkembang dengan progresif pada tahun-tahun yang akan datang.
“Seri Paduka Baginda juga menzahirkan harapan semoga lawatan bersejarah Steinmeier itu akan membuka peluang baharu untuk kerjasama lebih erat antara kedua-dua negara.
“Seri Paduka Baginda turut bertitah Malaysia dan Jerman telah bersama-sama dalam pelbagai projek yang membolehkan kedua-dua negara berkembang dan maju termasuklah projek dalam industri permotoran, bioteknologi, farmasi, tenaga diperbaharui, teknologi maklumat, pendidikan,” kata kenyataan itu di sini hari ini.
Tambah kenyataan itu, sememangnya Malaysia dan Jerman telah menikmati hubungan yang saling menguntungkan selama 66 tahun, sejak penubuhan hubungan diplomatik pada 1957.
“Lawatan negara terakhir melibatkan presiden Jerman ke Malaysia ialah 26 tahun lepas iaitu pada April 1997.

“Jerman merupakan rakan dagangan terbesar Malaysia dalam kalangan negara Kesatuan Eropah (EU). Pada 2022, nilai perdagangan Malaysia dengan Jerman meningkat sebanyak 10.9 peratus berjumlah RM59.87 bilion berbanding RM53.99 bilion (US$13.03 bilion) pada 2021,” ujar kenyataan itu.
Majlis berkenaan juga dihadiri Perdana Menteri Datuk Seri Anwar Ibrahim dan isteri Datin Seri Dr Wan Azizah Wan Ismail serta Menteri Luar Datuk Seri Zambry Abd Kadir.
Turut hadir, Menteri-menteri dan Timbalan-timbalan Menteri, ketua-ketua perkhidmatan serta perwakilan asing ke Malaysia. – KOSMO! ONLINE


5 PATI Myanmar kendali bot nelayan tempatan ditahan
Oleh KOSMO!

18 Februari 2023, 12:17 pm
GEORGE TOWN – Maritim Malaysia (APMM) Pulau Pinang menahan sebuah bot yang dikendalikan lima pendatang asing tanpa izin (PATI) warga Myanmar di kedudukan 42.3 batu nautika barat laut Pulau Kendi, dekat sini semalam.
Pengarah Maritim negeri, Kepten Maritim Abd Razak Mohamed berkata, penahanan itu dilakukan ketika rondaan rutin OP PERTIWI dan OP TANJUNG kira-kira pukul 10.30 pagi.
Menurutnya, bot nelayan tempatan kelas C itu ditahan ketika sedang melakukan aktiviti perikanan menggunakan pukat tunda.
“Bot itu dikendalikan seorang tekong dan empat kru warga Myanmar. Hasil pemeriksaan lanjut, mereka gagal mengemukakan dokumen pengenalan diri yang sah serta surat kelulusan bertulis atau permit kerja dari Ketua Pengarah Perikanan.
“Mereka disyaki melakukan kesalahan di bawah Akta Imigresen 1959/63 kerana tidak memiliki dokumen pengenalan diri yang sah dan Akta Perikanan 1985 kerana melanggar syarat sah lesen iaitu pemilik bot menggunakan warga asing tanpa kebenaran,” katanya dalam satu kenyataan di sini hari ini.
Beliau memberitahu, bot serta kesemua kru ditahan termasuk 300 kilogram hasil laut dibawa ke Jeti Lembaga Kemajuan Ikan Malaysia (LKIM) Batu Maung untuk diserahkan kepada pegawai penyiasat. – KOSMO! ONLINE


Kanak-kanak jadi mangsa ‘subahat’ curi telefon bimbit
Oleh KOSMO!

18 Februari 2023, 12:31 pm
PETALING JAYA – Seorang lelaki menggunakan taktik menjadikan seorang kanak-kanak lelaki sebagai ‘rakan subahat’ untuk mencuri sebuah telefon bimbit di sebuah kedai baru-baru ini.
Perkongsian video oleh pemilik akaun TikTok EliteAnt MLBB itu difahamkan berlaku di sebuah pusat membeli belah di Kuching, Sarawak.
Melalui video berkenaan kelihatan lelaki berkenaan memanggil kanak-kanak sedang berlegar di pusat membeli belah itu untuk mencuri telefon bimbit yang berada di kaunter bayaran kedai itu.
Rata-rata pengguna media sosial undang rasa kecewa atas perbuatan lelaki berkenaan yang dilihat sebagai seorang yang tidak bertanggungjawab menjadikan kanak-kanak sebagai mangsa keadaan bagi aktiviti jenayah dilakukannya.
“Bahaya sekarang ini, kanak-kanak dijadikan mangsa dan dipergunakan,” kata Cikpit.
“Sudah guna budak tu kau boleh pula tinggalkan macam itu je..memang kau orang yang langsung tak bertanggungjawab hanya gunakan orang untuk kepentingan diri sendiri,” kata Juriah.

“Pihak berkuasa kalau nak heret dia (lelaki) tu ke penjara jangan heret budak itu pula dia tak bersalah dalam hal ini sebab dia tak tahu apa-apa,” kata Amanda.
Dalam pada itu, orang ramai juga turut menasihatkan ibu bapa agar sentiasa menjaga serta memerhati anak-anak ketika berada di kawasan awam agar perkara seperti ini tidak berulang di masa akan datang.
“Ibu bapa juga harus jaga dan sentiasa dekat dengan anak bila berada diluar, takut perkara macam ini terjadi pada anak-anak kita pula,” kata Avis.
“Mana mak ayah budak tu? bahaya bia budak-budak macam ini, kalau orang tu nak culik pun boleh,” ujar Siti – KOSMO! ONLINE


Buang al-Quran sesuka hati boleh dikenakan tindakan undang-undang
Oleh MOHD. HUSNI MOHD. NOOR

19 Februari 2023, 9:47 pm
PUTRAJAYA – Tindakan undang-undang boleh dikenakan terhadap pihak yang membuang al-Quran sesuka hati tanpa melupuskannya dengan cara yang betul seperti yang tular di media sosial hari ini.
Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar berkata, beliau difahamkan Jabatan Agama Islam Wilayah Persekutuan (JAWI) telah menyiasat isu itu dengan kerjasama Polis Diraja Malaysia (PDRM).
Beliau berkata, siasatan awal mendapati pembuangan al-Quran itu dipercayai berlaku di salah satu lokasi di sekitar Kuala Lumpur.
“Siasatan lanjut telah dilakukan oleh pihak PDRM dan hasil siasatan akan dimaklumkan kepada JAWI dan saya berasa amat dukacita dengan kejadian tersebut,” katanya menerusi kenyataan akhbar hari ini.
Ujar beliau, pihaknya merakamkan penghargaan serta memuji keprihatinan tinggi pihak berkuasa serta ahli-ahli Jawatankuasa Pengurusan Masjid setempat dalam menangani isu tersebut selain turut menasihatkan orang ramai agar sentiasa memelihara kemuliaan naskhah al-Quran.
Terdahulu, Kosmo! Online hari ini melaporkan penemuan sebanyak 13 naskah al-Quran di dalam sebuah longkang di Tasik Sri Murni Jinjang, Kuala Lumpur, yang sengaja dibuang oleh individu tidak bertanggungjawab. – KOSMO! ONLINE


[VIDEO] Trafik sesak lebih 10KM, lori bawa ayam hidup terbalik
Oleh KOSMO!

19 Februari 2023, 10:55 pm
ALOR GAJAH – Aliran trafik di Kilometer 221.9 Lebuh Raya Utara-Selatan arah utara sesak lebih 10 kilometer susulan nahas membabitkan sebuah lori membawa muatan bekalan ayam hidup, di sini, tadi.
Menurut maklumat di Twitter Plustrafik, setakat pukul 10.03 malam tadi, kesesakan itu berlaku susulan lorong kiri dan tengah jalan masih terhalang dengan lori terbabit yang melintangi laluan.
Ketua Polis Daerah Alor Gajah, Superintenden Arshad Abu turut mengesahkan kemalangan itu dalam satu kenyataan akhbar dikeluarkan di sini, tadi.
Dalam kejadian kira-kira pukul 8.30 malam itu, pemandu lori berusia 44 tahun bagaimanapun tidak mengalami sebarang kecederaan.
“Hasil siasatan pegawai penyiasat di lokasi mendapati kemalangan berlaku selepas tayar belakang kiri lori tersebut pecah lalu menyebabkannya hilang kawalan dan terbabas.
“Lori yang membawa muatan ayam hidup itu kemudian telah terbalik di lorong kiri dan tengah, menyebabkan berlakunya kesesakan trafik,” katanya.

Katanya, kes disiasat mengikut Seksyen 43(1) Akta Pengangkutan Jalan 1987. – KOSMO! ONLINE


11,590 karton rokok seludup dirampas
Oleh ASLIZA MUSA

19 Februari 2023, 11:20 pm
IPOH – Polis merampas 11,590 karton rokok yang disyaki diseludup menerusi serbuan di empat buah rumah di sekitar Sitiawan dan Ayer Tawar semalam.
Ketua Polis Perak, Datuk Seri Mohd. Yusri Hassan Basri berkata, serbuan tersebut dijalankan pasukan polis Marin antara pukul 1 tengah hari hingga 4 petang.
Katanya, ketika serbuan, keempat-empat rumah berkenaan tidak berpenghuni dan hasil pemeriksaan telah menemukan 11,590 karton rokok pelbagai jenis disyaki diseludup tanpa cukai kastam di atas lantai rumah.
“Anggaran nilai rampasan itu berjumlah RM1.7 juta. Kes disiasat mengikut Seksyen 135(1)(d) Akta Kastam 1967,” katanya di sini hari ini. – KOSMO! ONLINE


Bomba selamatkan lelaki cuba terjun jambatan
Oleh SHAMSUL KAMAL AMARUDIN

19 Februari 2023, 10:18 pm
LUMUT – Kepintaran memujuk dan tindakan pantas anggota bomba berjaya menyelamatkan seorang lelaki daripada terjun dari jambatan di Sungai Sitiawan dekat sini, dipercayai mahu membunuh diri petang tadi.
Pegawai Bomba Kanan II Johari Tomin berkata, pihaknya menerima panggilan kecemasan pada pukul 7.08 malam yang memaklumkan ada seorang lelaki duduk di atas jambatan merintangi Sungai Sitiawan di Jalan Seri Manjung-Pantai Remis.
“Sebaik tiba, didapati seorang lelaki berusia dalam lingkungan 30an dipercayai cuba untuk terjun dari jambatan itu yang dianggarkan mempunyai ketinggian 20 meter,” katanya di sini malam ini.
Menurutnya, anggota bomba dari Balai Bomba dan Penyelamat Sitiawan kemudian berinteraksi dan memujuk mangsa yang mengambil masa kira-kira 20 minit agar dia tidak berbuat demikian.
Jelasnya, tidak lama selepas itu, anggota bertindak pantas menarik lelaki itu dengan cara memeluknya dari belakang sebelum menurunkan lelaki itu dari tembok jambatan tersebut, kemudia diserahkan kepada pihak polis untuk tindakan lanjut dan operasi berjaya diselesaikan pada pukul 7.28 petang. – KOSMO! ONLINE


Sarjan polis maut tertembak diri sendiri
Oleh KOSMO!

19 Februari 2023, 9:51 pm
BALIK PULAU – Seorang anggota polis berpangkat Sarjan dilaporkan maut selepas disyaki menembak diri sendiri di bangunan belakang Balai Polis Bayan Lepas di sini petang tadi.
Kejadian itu dipercayai berlaku kira-kira pukul 3.30 petang tadi.
Difahamkan, mangsa yang berasal dari Sarawak dan berusia 50-an itu sebelum ini bertugas di Balai Polis Batu Maung sebelum berpindah ke Balai Polis Bayan Lepas.
Mayat mangsa dihantar ke Unit Forensik Hospital Pulau Pinang untuk dibedah siasat bagi mengenal pasti motif sebenar kematiannya. – KOSMO! ONLINE


Pemilik kebun ditemui mati tangan, kaki berikat
Oleh NOR SHAFAWATI YUP

19 Februari 2023, 11:15 pm
PORT DICKSON – Seorang pemilik kebun ditemui mati dalam keadaan kaki dan tangan berikat di sebuah kebun buah naga Site A, Tanah Merah di sini semalam dipercayai bermotifkan dendam.
Ketua Polis Daerah Port Dickson, Superitendan Aidi Sham Mohamed berkata, pihak polis menerima laporan tentang kematian mangsa seorang lelaki berusia 44 tahun pada pukul 2.52 petang oleh bapanya.
“Siasatan awal pihak polis mendapati mangsa ditemui dalam keadaan tertiarap tidak berbaju dan hanya memakai seluar warna hitam, manakala kedua-dua belah tangan dan kaki berikat dengan tali selain terdapat kesan kecederaan di bahagian kepala dan belakang badan,” katanya dalam kenyataan di sini hari ini.
Menurut Aidi Sham, pemeriksaan mendapati barangan lain milik mangsa iaitu sebuah telefon bimbit dan motosikal jenis SM Sport tidak dijumpai disyaki telah dilarikan oleh suspek.
“Hasil temubual dengan keluarga, mangsa ada mengambil seorang pekerja warganegara Myanmar yang bekerja lebih kurang dua minggu, namun butiran peribadi tidak diketahui dan telah menghilangkan diri,” katanya.
Jelas Aidi Sham, bertindak atas maklumat, pada pukul 11.40 pagi tadi, sepasukan polis diketuai Cawangan Siasatan Khas (D9) Jabatan Siasatan Jenayah Ibu Pejabat Polis Kontinjen Negeri Sembilan (IPKNS) dibantu Bahagian Jenayah Ibu Pejabat Polis Daerah Port Dickson telah membuat tangkapan terhadap suspek empat lelaki warganegara Myanmar berusia lingkungan 19 hingga 49 tahun di Shah Alam, Selangor.

“Kesemua suspek akan dibawa ke Mahkamah Majistret Port Dickson esok untuk proses tahan reman dan kes disiasat di bawah Seksyen 302 kanun keseksaan kerana membunuh.
“Mayat mangsa telah dihantar ke Hospital Tuanku Ja’afar (HTJ) Seremban untuk proses bedah siasat bagi mengetahui punca kematian,” katanya. – KOSMO! ONLINE


Sarjan polis maut tertembak leher, dada, kepala sendiri
Oleh KOSMO!

19 Februari 2023, 10:24 pm
BALIK PULAU – Anggota polis berpangkat Sarjan yang maut selepas disyaki menembak diri sendiri petang tadi mempunyai kesan tembakan pada leher, dada dan kepala.
Ketua Polis Daerah Barat Daya, Superintendan Kamarul Rizal Jenal berkata, anggota berusia 51 tahun itu ditemui meninggal dunia dalam kejadian pada pukul 3.30 petang tadi.
“Si mati merupakan anggota polis yang bertugas di Balai Polis Bayan Lepas. Pihak polis turut menemui sepucuk pistol berada bersama si mati.
“Kes masih dalam siasatan dan pihak polis menasihati agar orang awam tidak menyebarkan sebarang spekulasi,” katanya dalam satu kenyataan di sini semalam.
Bedah siasat ke atas mayat mangsa yang berasal dari Sarawak itu akan dijalankan di Hospital Pulau Pinang (HPP). – KOSMO! ONLINE


Budak 6 tahun lemas dalam longkang
Oleh NURUL IZZATI ZAINI

19 Februari 2023, 9:43 pm
PETALING JAYA – Seorang kanak-kanak lelaki berusia enam tahun ditemui lemas setelah hanyut dalam sebuah longkang di kawasan perumahan di Jalan Besar, Taman Pelangi, Rawang, petang tadi.
Menurut Penolong Pengarah Operasi, Jabatan Bomba dan Penyelamat Malaysia (JBPM) Selangor, Hafisham Mohd. Noor, pihaknya menerima panggilan kecemasan berkaitan kejadian tersebut pada pukul 6.19 petang.
Ujarnya, seramai 10 anggota, sebuah jentera Fire Rescue Tender (FRT) dan sebuah kenderaan pacuan empat roda dari Balai Bomba dan Penyelamat Rawang tiba di lokasi kejadian pada pukul 6.23 petang.
“Setibanya di lokasi kejadian, seorang kanak-kanak lelaki berusia enam tahun dikhuatiri lemas akibat dihanyutkan air deras di dalam sebuah longkang di kawasan perumahan tersebut.
“Mangsa dipercayai terjatuh ke dalam longkang semasa bermain dengan kawan dan adiknya selepas hujan lebat. Pihak bomba giat menjalankan pencarian di lokasi hingga ke kawasan sungai berdekatan.
“Pada pukul 7.45 malam, Komander Operasi, Pegawai Bomba Kanan II Rizal Sahit melaporkan mayat mangsa akhirnya ditemui tersangkut di pokok tumbang kira-kira 1 kilometer dari tempat jatuh iaitu berhampiran Lebuh Raya Utara-Selatan dan pusat servis kenderaan Toyota,” katanya dalam kenyataan hari ini.

Tambahnya, mangsa berjaya dibawa naik pada pukul 8.44 malam dan pihak perubatan telah mengesahkan kanak-kanak tersebut telah meninggal dunia.
Ujarnya, mayat mangsa diserahkan kepada pihak polis untuk tindakan lanjut. – KOSMO! ONLINE


Pembedahan sumbing pertama di Hospital Seri Aman
Oleh CHERINE JON

19 Februari 2023, 9:57 pm
KUCHING – Kejayaan Hospital Sri Aman menjalankan pembedahan sumbing (Cleft Lip) yang pertama menunjukkan pentingnya kemudahan perubatan di segenap kawasan selain kakitangan perubatan.
Timbalan Premier Datuk Seri Dr Sim Kui Hian berkata rakyat Sarawak sudah terlalu lama menderita dan dirugikan oleh jarak yang jauh untuk mendapatkan rawatan perubatan, bukan sahaja di dalam Sarawak tetapi juga di Malaysia.
“Itulah sebabnya semasa menjadi Senator, saya telah berkali-kali berkata serta bertemu dengan Kementerian Kesihatan Malaysia (KKM) bahawa standard bagi perkhidmatan dan kemudahan berdasarkan bilangan penduduk tidak sesuai untuk Sarawak kerana mesti mengambil pertimbangan ke atas jarak,” katanya.
Beliau berkata demikian ketika dihubungi, bagi mengulas mengenai kejayaan Hospital Sri Aman menjalankan pembedahan sumbing yang pertama baru-baru ini, yang turut dikongsikan oleh Ketua Pengarah Kesihatan, Datuk Dr Noor Hisham Abdullah menerusi laman Twitter beliau.
Pembedahan itu dilakukan oleh Pakar Bedah Plastik Dr Ragnild Redit dengan kerjasama dari pasukan Anestesiologi dan Dewan Bedah Hospital Sri Aman. – KOSMO! ONLINE


Tiga beranak maut motosikal langgar belakang lori
Oleh MOHD SHARKAWI LONDING

19 Februari 2023, 10:49 pm
JOHOR BAHRU – Hubungan tiga individu yang maut dalam kemalangan di Jalan Persiaran Tanjung Tampoi di sini petang di sini kenal pasti sebagai anak beranak.
Pemangku Ketua Polis Daerah Johor Bahru Selatan, Superintendan Fariz Ammar Abdullah berkata, mangsa terdiri daripada Mohammad Shahril Abdullah, 38 dan isterinya, Habsah Jailani, 41.
Jelasnya, anak mereka dikenali sebagai Muhammad Dany Lukman Naim, 10, turut terbunuh.
“Siasatan awal mendapati, dalam kejadian pada pukul 4.40 petang itu, motosikal Yamaha 132LC yang ditunggang mangsa dalam perjalanan menuju ke Jalan Tampoi.
“Apabila sampai di lokasi kejadian, penunggang disyaki melanggar bahagian belakang lori Mitsubishi Fuso yang berhenti di lorong tengah semasa lampu syarat berwarna merah,” katanya dalam satu kenyataan di sini hari ini.
Fariz Ammar berkata, akibat kemalangan itu ketiga-tiga mangsa disahkan meninggal dunia di tempat kejadian akibat mengalami kecederaan parah di beberapa bahagian badan.

Manakala, pemandu lori tidak mengalami sebarang kecederaan.
Kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Tiga maut motosikal bertembung lori
Oleh MOHD SHARKAWI LONDING

19 Februari 2023, 8:32 pm
JOHOR BAHRU – Tiga individu termasuk seorang kanak-kanak menemui ajal apabila motosikal jenis Yamaha 135LC yang dinaiki terlibat dalam kemalangan dengan sebuah lori di Jalan Persiaran Tanjung Tampoi di sini petang hari ini.
Dalam kejadian pada pukul 4.17 petang itu, mangsa yang maut dikenali sebagai Mohammad Shahril Abdullah, 38, Habsah Jailani, 41 dan Muhammad Dany Lukman Naim Abdullah, 10.
Ketiga-tiga mangsa meninggal dunia di tempat kejadian selepas mengalami kecederaan parah.
Komander Operasi dari Balai Bomba dan Penyelamat (BBP) Kempas, Pegawai Bomba Kanan II Wan Nor Affendi berkata, seramai 10 anggota dikejarkan ke lokasi kejadian sejurus menerima laporan berkenaan.
“Setibanya pasukan keluaran operasi (PKO) di tempat kejadian didapati benar terdapat kemalangan jalan raya melibatkan sebuah motosikal jenis Yamaha 135LC dengan sebuah lori Mitsubishi Fuso.
“Penunggang dan pembonceng telah disahkan meninggal dunia oleh pihak Kementerian Kesihatan Malaysia (KKM). PKO bertindak membantu mengangkat dan menyerahkan mangsa yang terlibat kepada pihak polis,” katanya dalam satu kenyataan di sini hari ini.

Bagaimanapun hubungan ketiga-tiga mangsa masih belum dikenal pasti dan operasi ditamatkan pada pukul 5.50 petang. – KOSMO! ONLINE


[VIDEO] Banjir: Puluhan kenderaan terkandas di Desa Putra Cyberjaya
Oleh EDDY AQMAL MOHAMED HAMIDI

19 Februari 2023, 8:51 pm
SEPANG – Hujan lebat selama hampir satu jam petang tadi telah mengakibatkan berpuluh pengguna jalan raya terkandas susulan air bertakung yang menghalang lalu lintas di Desa Putra Cyberjaya di sini, hari ini.
Penolong Pengarah Operasi, Jabatan Bomba dan Penyelamat Malaysia (JBPM) Selangor, Hafisham Mohd. Noor berkata, pihaknya menerima panggilan daripada pengguna jalan raya memaklumkan tentang kejadian kira-kira pukul 6.31 petang.
“Sepasukan anggota dan pegawai dari Balai Bomba dan Penyelamat (BBP) Serdang dengan bantuan dari BBP Dengkil telah dikejarkan ke lokasi untuk membuat pemantauan dan operasi menyelamat sekiranya perlu.
“Sebaik tiba, pasukan penyelamat mendapati telah berlaku banjir kilat berkedalaman 0.2 meter sehingga mengakibatkan jalan raya kedua-dua arah tidak dapat dilalui kenderaan ringan,” katanya dalam kenyataan hari ini.
Bagaimanapun, menurut beliau, air yang bertakung kemudiannya surut dengan sendiri dan lalu lintas kembali lancar kira-kira pukul 7.30 petang tadi.
“Kejadian tidak melibatkan sebarang mangsa dan laluan telah dibuka kembali untuk pengguna jalan raya,” ujar beliau. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Pengendali mesin padi maut dilibas pencangkuk besi
Oleh SYED AZLAN SAYED HIZAR

19 Februari 2023, 8:39 pm
KANGAR – Seorang pengendali mesin padi maut setelah dilibas pencangkuk besi semasa menarik keluar jentera penuai yang tersangkut di kawasan bendang di Kampung Sungai Padang, Simpang Empat dekat sini pada petang ini.
Dalam kejadian kira-kira pukul 4.33 petang itu, mangsa, Mohamad Sharif Hamdan, 36, maut di tempat kejadian akibat kecederaan pada bahagian leher dan pipi.
Ketua Polis Daerah Kangar, Asisten Komisioner Yusharifuddin Mohd. Yusop berkata, siasatan awal mendapati sebuah mesin padi telah tersangkut ketika memotong padi di kawasan tersebut.
“Semasa proses menarik keluar mesin padi dengan bantuan sebuah mesin padi lain, salah satu pencangkuk yang diikat pada mesin tersebut telah patah.
“Rantai besi yang terputus itu kemudian melibas leher kiri dan pipi mangsa yang berdiri di antara dua mesin padi,” katanya dalam satu kenyataan di sini hari ini.
Kata beliau, libasan itu mengakibatkan mangsa mengalami kecederaan parah dan meninggal dunia di tempat kejadian.

Tambahnya, siasatan lanjut mengenai kejadian tersebut masih dijalankan. – KOSMO! ONLINE


5 negeri alami cuaca buruk malam ini
Oleh TUAN NURHIDAYAH TUAN AB.GHANI

19 Februari 2023, 8:08 pm
PETALING JAYA – Amaran ribut petir, hujan lebat dan angin kencang dikeluarkan bagi lima negeri sehingga pukul 9 malam ini.
Jabatan Meteorologi Malaysia (MetMalaysia) menerusi laman Facebooknya berkata, hujan lebat dijangka melanda negeri Selangor (Klang, Gombak, Petaling, Kuala Langat, Hulu Langat dan Sepang).
Katanya, seluruh kawasan di Wilayah Persekutuan Kuala Lumpur dan Wilayah Persekutuan Putrajaya juga bakal menghadapi cuaca sama.
Seterusnya, hujan lebat serta ribut petir dilaporkan berisiko sekitar Negeri Sembilan (Seremban dan Port Dickson) manakala, Sarawak, melibatkan Sarikei (Julau dan Meradong), Sibu (Sibu dan Kanowit) dan Kapit (Song).
Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter (mm) per jam yang hampir atau dijangka berlaku melebihi sejam. – KOSMO! ONLINE.


Kerajaan bincang isu pampasan penternak babi terkesan ASF
Oleh ISWAN SHAFIQ ISA

19 Februari 2023, 8:17 pm
SEBERANG PERAI – Kementerian Pertanian dan Keterjaminan Makanan dijangka berbincang dengan Kementerian Kewangan berhubung isu pampasan kepada penternak babi susulan penularan demam babi Afrika (ASF) dalam masa terdekat.
Timbalan Menterinya, Chan Foong Hin berkata, hasil perbincangan itu kemudian akan dikeluarkan dalam bentuk kenyataan rasmi untuk diuar-uarkan kelak.
Menurut beliau, selain isu pampasan kepada penternak babi, beberapa isu lain yang berkaitan akan diputuskan dalam mesyuarat yang berikutnya.
“Ada (persoalan) yang sudah kita jawab, ada yang belum. Ini termasuk permintaan untuk memasuki fasa endemik untuk ASF di Pulau Pinang dan saya tidak perlu jawab kerana ia melibatkan pertukaran dan perubahan dasar. Lagipun, ia bukan isu yang berlaku di Pulau Pinang sahaja, tetapi isu Malaysia. Bagaimana cara kita untuk kita menangani isu perebakan ASF ini dan sebagainya.
“Jadi, saya akan merujuk hal ini dalam mesyuarat-mesyuarat yang seterusnya dan kita harap akan ada juga kata putus (mengenai perkara itu) dalam masa yang terdekat ini,” katanya kepada pemberita.
Terdahulu, beliau mengadakan sesi dialog bersama penduduk Kampung Selamat di Tasek Gelugor berhubung isu yang sama selain melawat Pusat Operasi ASF dekat Balai Raya Perkampungan Valdor di sini, hari ini.

Hadir sama ialah Ketua Menteri, Chow Kon Yeow serta Pengarah Jabatan Perkhidmatan Veterinar (JPV) negeri, Dr. Saira Banu Mohamed Rejab.
Dalam pada itu, Kon Yeow memberitahu, kerajaan negeri bersedia menimbang keperluan untuk menukar guna tanah yang digunakan untuk penternakan babi kepada tanah industri bergantung kepada kesesuaian. – KOSMO! ONLINE


Lelaki maut dengan 43 kesan tembakan peluru penabur
Oleh CHERINE JON

19 Februari 2023, 9:06 pm
BAU – Seorang lelaki meninggal dunia akibat terkena tembakan ketika memburu bersama adik dan abangnya di kawasan hutan berdekatan Sungai Boyuh, Kampung Jugan di sini.
Ketua Polis Daerah Bau Deputi Superintendan Poge Nyaon berkata pihaknya menerima laporan mengenai kejadian daripada Hospital Bau, pada pukul 11.45 malam Khamis lepas yang memaklumkan mangsa, 49, meninggal dunia akibat terkena tembakan semasa memburu.
“Sebanyak 43 kesan tembakan peluru penabur pada badan mangsa dan kebanyakannya terkena bahagian depan badan dan beberapa di tangan serta paha,” katanya dalam kenyataan, hari ini.
Susulan itu, beliau berkata pasukan dari Bahagian Siasatan Jenayah Ibu Pejabat Polis Daerah Bau telah menahan dua lelaki berumur 40 dan 50 tahun iaitu adik dan abang mangsa, kira-kira pukul 5 petang Jumaat lalu.
Poge menambah pihak polis kemudian merampas dua laras senapang patah buatan sendiri, sebutir kelongsong peluru dan sejumlah peluru hidup dan kes diklasifikasikan di bawah Seksyen 304A Kanun Keseksaan kerana menyebabkan kematian secara tidak sengaja. – KOSMO! ONLINE


Gadis 22 tahun diberkas selepas buat ‘live’ sambil berbogel
Oleh KOSMO

19 Februari 2023, 9:29 pm
BENGKULU – Seorang gadis berusia 22 tahun diberkas polis di wilayah Bengkulu, Indonesia selepas dia melakukan siaran live dalam keadaan berbogel di akaun Instagram, lapor laman berita Suara hari ini.
Penangkapan itu disahkan oleh Ketua Polis Bengkulu, Anuradi, yang menyatakan gadis berkenaan ditangkap ketika pasukan siber sedang melakukan kawalan dan menemui penstriman secara langsung menerusi media sosialnya.
Dalam pada itu, laman berita Detik Sumut melaporkan, setiap kali penstriman itu diadakan, gadis tersebut menggunakan kostum-kostum mencolok mata dan kegiatan itu dilakukan di sebuah hotel di Kota Bengkulu.
Dia turut mengaku melakukan perbuatan tersebut sejak awal Februari ini.
Sejak melakukan kegiatan tersebut, gadis berkenaan telah mengaut keuntungan berjumlah jutaan rupiah.
Pihak berkuasa merampas beberapa barang bukti, antaranya adalah dua telefon bimbit, akaun Instagram, Kad SIM dan baju yang digunakan untuk aksi tersebut. – Agensi


Pembinaan denai 10,000 km di seluruh negara cegah pencemaran sungai
Oleh ROHANA MOHD. NAWI

19 Februari 2023, 8:45 pm
KOTA BHARU – Kementerian Sumber Asli, Alam Sekitar dan Perubahan Iklim (NRECC) menyasarkan pembinaan Denai Sungai Kebangsaan (DSK) sepanjang 10,000 (kilometer km) di seluruh negara menjelang tahun 2030.
Menterinya, Nik Nazmi Nik Ahmad berkata, projek pembinaan DSK itu akan dilaksanakan melalui Jabatan Pengairan dan Saliran (JPS) dan sepanjang 1,000 km denai tepi sungai dijangka siap pada tahun ini, selain ia merupakan strategi tindakan pencegahan pencemaran melalui pendekatan kawalan punca penyelesaian berasaskan alam semula jadi.
“Denai di tepi sungai itu akan menggalakkan aktiviti seperti berkelah, memancing dan berbasikal dalam kalangan komuniti setempat.
“Kehadiran orang ramai di kawasan tersebut juga dapat menghalang pihak yang tidak bertanggungjawab menjadikan sungai sebagai tempat pembuangan sisa,” katanya ketika ditemui pemberita di denai Sungai Pengkalan Datu, Kubang Kerian di sini petang tadi.
Terdahulu, Nik Nazmi mengadakan lawatan kerja di denai sungai itu dengan diiringi pencetus idea pasar terapung di Sungai Pangkalan Datu, Azli Mohd. Noor.
Mengulas lanjut, Nik Nazmi berkata, selain itu DSK juga berpotensi untuk menyumbang kepada ekopelancongan setempat seperti wujudnya pasar terapung di kawasan Pengkalan Datu yang menarik ramai pengunjung dari dalam dan luar negara.

Menurutnya, projek rintis DSK yang diperkenalkan oleh NRECC di Pengkalan Datu di sini merupakan denai sepanjang 1 kilometer bermula di kawasan belakang Hospital Universiti Sains Malaysia (HUSM), Kubang Kerian di sini. – KOSMO! ONLINE


Guru tadika dijel kerana letak detergen, ubat nyamuk dalam makanan murid
Oleh KOSMO

19 Februari 2023, 8:04 pm
SEOUL – Seorang bekas guru tadika dijatuhi hukuman penjara empat tahun kerana meletakkan detergen dan bahan penghalau nyamuk ke dalam makanan murid-muridnya, lapor laman berita Korean Times hari ini.
Mahkamah Daerah Selatan Seoul mensabitkan kesalahan wanita berusia 50 tahun itu atas tuduhan cubaan mencederakan kanak-kanak pada Khamis lalu dan memerintahkan 10 tahun sekatan pekerjaan terhadapnya di institusi kanak-kanak berkaitan.
“Tertuduh melakukan jenayah terhadap kanak-kanak sedangkan dia bertanggungjawab untuk melindungi mereka.
“Tertuduh juga terus membuat alasan yang tidak dapat difahami. Hakikat bahawa kanak-kanak itu sebenarnya tidak dicederakan telah dipertimbangkan apabila hukuman diputuskan,” kata mahkamah dalam keputusannya.
Menurut penyiasat, wanita itu meletakkan detergen dan bahan penghalau nyamuk dalam makanan yang disediakan untuk kanak-kanak di sebuah tadika di Seoul pada November 2020.
Semasa siasatan polis, dia mendakwa cecair yang dimasukkan ke dalam makanan itu hanyalah air tetapi analisis susulan  oleh Perkhidmatan Forensik Kebangsaan terbukti ia mengandungi bahan pencuci dan bahan penghalau nyamuk.

Dalam perbicaraan pertamanya, tertuduh menolak tuduhan terhadapnya dan berkata: “Sebagai seorang guru dan ibu, saya tidak pernah melakukan perkara yang boleh menyakiti seseorang.” – Agensi


Lelaki pecut lebih 28 km gara-gara curi batang kabel
Oleh NURUL IZZATI ZAINI

19 Februari 2023, 9:18 pm
PETALING JAYA – Tindakan seorang lelaki yang melarikan diri dari pemeriksaan polis sejauh 28 kilometer, melanggar palang plaza tol dan merempuh beberapa kenderaan akhirnya terbongkar setelah berjaya ditahan di Jalan Saujana Putra 6/2, Bandar Saujana Putra, hari ini.
Dalam kejadian kira-kira pukul 3.30 petang tadi, polis telah menemui 25 unit batang kabel yang telah dipotong dipercayai hasil curi di dalam lori yang dipandu suspek.
Ketua Polis Daerah Kajang, Asisten Komisioner Mohd. Zaid Hassan berkata, pada awal kejadian, dua anggota polis dari Cawangan Trafik Ibu Pejabat Daerah Kajang menerima maklumat berkaitan pergerakan sebuah lori yang mencurigakan di Sungai Chua, Kajang, sebelum memberi arahan untuk berhenti.
Jelasnya, ketika anggota polis ingin melakukan pemeriksaan, lori terbabit memecut melarikan diri ke arah Lebuh Raya Lembah Klang Selatan (SKVE).
“Anggota polis cuba menghentikan lori berkenaan tetapi suspek melakukan aksi yang boleh membahayakan diri sendiri dan pengguna jalan raya yang lain.
“Suspek kemudian diekori oleh pihak polis sebelum suspek bertindak melanggar dua palang di Plaza Tol Ayer hitam dan Plaza Tol Saujana Putra dan beberapa buah kenderaan di Jalan Saujana Putra.

“Setelah berjaya ditahan, suspek yang berusia 34 tahun cuba melarikan diri dengan cubaan terjun ke dalam tasik berhampiran tetapi dengan bantuan orang awam suspek tersebut berjaya ditangkap,” katanya dalam kenyataan hari ini.
Tambah Mohd. Zaid, hasil pemeriksaan lanjut mendapati terdapat 25 unit batang kabel yang telah dipotong dipercayai hasil curi dan beberapa alat memotong kabel berada di dalam lori yang dipandu suspek.
Ujarnya lagi, hasil semakan juga mendapati suspek mempunyai empat rekod jenayah lampau sebelum ini, manakala ujian saringan air kencing suspek adalah positif dadah jenis methamphetamine.
Kes disiasat dibawah Seksyen 186 Kanun Keseksaan dan Seksyen 29(1) Akta Kesalahan Kecil 1955.
Orang ramai yang mempunyai maklumat berhubung kejadian boleh menghubungi mana-mana balai polis berdekatan atau terus menghubungi pegawai penyiasat Sjn Wan Noorhasmizan bin Wan Asri di talian 012-9548532 bagi membantu siasatan. – KOSMO! ONLINE


Trafik sesak di lebuh raya utama sempena cuti sekolah
Oleh KOSMO!

19 Februari 2023, 7:12 pm
PETALING JAYA – Aliran trafik dilaporkan perlahan di lebuh raya utama termasuk Lebuh Raya Utara-Selatan dan Kuala Lumpur-Karak (KLK) susulan orang ramai mengambil peluang pergi bercuti dan pulang ke kampung sempena cuti sekolah yang bermula Jumaat lalu.
Kesesakan trafik di KLK dilaporkan sesak sejak pukul 6 petang tadi ekoran penambahan kenderaan di lebuh raya.
Menerusi akaun Facebook, Lebuh Raya Pantai Timur (LPT), pihaknya memaklumkan kenderaan bergerak perlahan sepanjang 1.4 kilometer (km) di Bentong, 7.4 km dari Lentang ke Bukit Tinggi.
“Trafik juga dilaporkan perlahan sepanjang 13km dari Tol Plaza Gombak arah barat ekoran penambahan kereta menghala ke Kuala Lumpur.
“Walau bagaimanapun, di LPT 1, trafik kelihatan lancar disepanjang lebuh raya di kedua-dua hala,” katanya. – KOSMO! ONLINE


Lelaki bogel buat kecoh dalam kedai serbaneka
Oleh KOSMO

19 Februari 2023, 6:30 pm
BANGKOK – Seorang lelaki menceroboh masuk ke sebuah kedai serbaneka dalam keadaan berbogel, sekali gus menakutkan sejumlah pelanggan serta mencetuskan kekecohan di Ratchaburi, Thailand, kelmarin, lapor laman berita Thaiger.
Lelaki berkenaan turut memusnahkan objek dan membuat bunyi aneh serta menggumam perkataan kedengaran seperti dalam bahasa Arab.
Kejadian bermula apabila lelaki itu mula memecahkan kaca pintu kedai tersebut sekitar pukul 11 malam (waktu tempatan). Selepas diusir keluar oleh beberapa kakitangan kedai, dia kembali beberapa minit kemudian.
Dia memasuki semula premis tersebut dan melempar pelbagai jenis barangan di atas rak ke lantai, sekali gus mencetuskan kekecohan di dalam kedai.  Kakitangan premis kemudian menghubungi polis untuk menangani situasi menakutkan itu.
Balai Polis Muang Ratchaburi mengesahkan menerima laporan mengenai seorang lelaki yang kelihatan seperti berada di bawah pengaruh dadah dan memecah masuk sebuah kedai serbaneka di Mukim Don Tako, daerah Mueang.
Sejurus tiba, pegawai polis  menemui seorang lelaki berbogel yang telah memasuki kedai bunga di seberang jalan.

Apabila lelaki itu menyedari kehadiran polis, dia mula memusnahkan barang-barang di dalam kedai tersebut dan cuba melarikan diri namun, anggota berkenaan berjaya menangkapnya.
Lelaki itu kemudian menjalani ujian dadah tetapi keputusan ujian tersebut masih belum dikeluarkan. – Agensi


Jangan terlibat perarakan yang boleh akibatkan ketidakharmonian – Mohd. Na’im
Oleh MOHD. HUSNI MOHD. NOOR

19 Februari 2023, 6:47 pm
PUTRAJAYA – Umat Islam di negara ini dinasihatkan untuk tidak menyertai serta terbabit dalam perarakan yang boleh menimbulkan salah faham dan ketidakharmonian masyarakat.
Itu nasihat diberikan Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar susulan tular beberapa gambar memaparkan satu program perhimpunan pemuda Pas Terengganu yang telah menimbulkan pelbagai persepsi dan juga kegelisahan dalam masyarakat.
“Pada hemat saya, tindakan berarak dengan kaedah tersebut adalah tidak wajar dan boleh memberikan gambaran yang tidak baik kepada agama Islam dan negara.
“Adalah lebih baik penganjur menonjolkan nilai-nilai Islam yang bersifat damai, mengajak kepada perpaduan dan kesejahteraan,” katanya menerusi kenyataan akhbar hari ini.
Katanya, semua pihak adalah bertanggungjawab untuk menyeru kepada keamanan dan keharmonian dalam masyarakat.
“Jabatan Perdana Menteri (Hal Ehwal Agama) berpandangan perkara ini perlulah diserahkan kepada pihak berkuasa untuk siasatan serta apa-apa tindakan yang berkaitan sekiranya penganjur telah menyalahi peraturan keselamatan negara,” katanya. – KOSMO! ONLINE


Wakil Israel diusir dari sidang kemuncak AU
Oleh KOSMO

19 Februari 2023, 7:30 pm
ADDIS ABABA, Ethiopia – Timbalan Ketua Pengarah Israel untuk Afrika, Sharon Bar-li diusir keluar dari sidang kemuncak Afrika Utara (AU) pada hari pembukaannya di Addis Ababa, Ethiopia, semalam, lapor laman berita Wion News.
Jurucakap kementerian berkenaan, Lior Hayat berkata: “Israel memandang serius insiden di mana Timbalan untuk Afrika, Duta Besar Sharon Bar-Li diusir dari dewan Kesatuan Afrika walaupun statusnya sebagai pemerhati bertauliah.”
Hayat menuduh Iran, yang merupakan musuh ketat Israel, mengatur pengusiran diplomat kanan itu daripada mesyuarat AU tersebut.
“Adalah menyedihkan melihat AU telah dijadikan ‘tebusan’ oleh sebilangan kecil negara seperti Algeria dan Afrika Selatan, didorong oleh kebencian dan dikawal oleh Iran,” katanya.
Jurucakap Presiden Afrika Selatan, Vincent Magwenya memberitahu agensi berita AFP bahawa Israel mesti membuktikan dakwaannya yang menuduh Iran dalam insiden berkenaan.
Menurut beberapa laporan, sebuah video mula tersebar di media sosial yang menunjukkan beberapa pengawal di sidang kemuncak itu mengiringi Bar-li keluar dari perhimpunan AU.

Seorang jurucakap AU berkata, Bar-li diiring keluar dari persidangan itu kerana dia bukan individu yang sepatutnya mewakili Israel ke acara itu. – Agensi


[VIDEO] Pemandu tukar lorong secara mengejut di Kuala Kangsar kena saman
Oleh ASLIZA MUSA

19 Februari 2023, 7:00 pm
IPOH – Polis mengeluarkan saman ke atas pemandu kereta terlibat kemalangan membabitkan motosikal penghantar makanan dekat Jalan Kuala Kangsar di sini, yang tular di media sosial.
Ketua Polis Daerah Ipoh, Asisten Komisioner Yahaya Hassan berkata, saman bagi kesalahan memotong dengan cara bahaya itu dikeluarkan ke atas wanita berusia 44 tahun selepas laporan polis berkaitan kejadian itu dibuat semalam.
“Siasatan mendapati kemalangan itu berlaku kelmarin (Jumaat) pada pukul 7.35 petang di jalan menghala Chemor selepas lampu isyarat antara Jalan Kuala Kangsar dan Jalan Sultan Azlan Shah.
“Semasa kejadian, pemandu kereta jenis Wira Aeroback didapati telah mengubah haluan dari tengah ke lorong kiri secara mengejut sehingga mengakibatkan sebuah motosikal yang ditunggang lelaki berusia 30 tahun tidak sempat mengelak lalu melanggar bahagian kiri kereta,” katanya di sini hari ini.
Menurut Yahaya, akibat pelanggaran itu mangsa mengalami kecederaan di bahu kanan, luka di lutut, siku serta muka dan kini telah dibenarkan pulang ke rumah selepas menerima rawatan di Hospital Raja Permaisuri Bainun (HRPB), manakala pemandu kereta tidak cedera.
“Saman telah pun dikeluarkan terhadap pemandu terbabit dan kes disiasat di bawah Peraturan 6(1) Kaedah-Kaedah Lalu Lintas Jalan 1959 (Rule 10 LN 166/59) kerana memotong dengan cara bahaya,” katanya. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Polis siasat perarakan bersenjata Pemuda Pas Terengganu
Oleh MOHD AZLI ADLAN

19 Februari 2023, 6:25 pm
KUALA TERENGGANU – Polis Terengganu bakal mengambil tindakan terhadap sekumpulan Pemuda Pas Terengganu yang melakukan perarakan membawa replika senjata tajam di sebuah resort di Setiu pada kelmarin.
Ketua Polis Terengganu, Datuk Rohaimi Md. Isa berkata, siasatan itu dilakukan berikutan penyebaran gambar-gambar perarakan tersebut di media sosial pada hari ini.
“Hasil siasatan mendapati perarakan tersebut merupakan pertandingan mereka cipta bertemakan pakaian, senjata dan warisan Islam.
“Ia merupakan salah satu acara yang dianjurkan dalam program tersebut,” katanya di sini hari ini.
Terdahulu perarakan sekumpulan Pemuda Pas negeri memakai pakaian beragam sambil memegang replika senjata seperti pedang dan tombak pada program Himpunan Pemuda Islam Terengganu yang turut dihadiri Presiden Pas, Tan Sri Abdul Hadi Awang tular di media sosial.
Ia menimbulkan kegusaran dan tidak puas hati dalam kalangan masyarakat kerana perbuatan mempamerkan dan memiliki senjata walaupun palsu kepada khalayak merupakan kesalahan jenayah mengikut Akta Bahan Kakisan Letupan dan Senjata Bahaya 1958.

Rohaimi memberitahu walaupun mengetahui penganjuran program oleh Pemuda Pas Terengganu itu, pihaknya tidak dimaklumkan tentang acara perarakan membawa senjata terbabit.
Sehubungan itu, beliau berkata, siasatan awal telah diambil bagi mengenalpasti kesalahan yang dilakukan sepanjang program berkenaan. – KOSMO! ONLINE


Kenyataan Athira banyak bercanggah – Isteri Hafidz Roshdi
Oleh NUR AL-FAIRUZA SYARFA NOR SAIDI

19 Februari 2023, 6:45 pm
PETALING JAYA – “Terima kasih Athira atas cubaan membuat permohonan maaf secara terbuka dan meletakkan kesalahan pada orang lain.”
Demikian respons isteri kepada pelakon Hafidz Roshdi, Nurul Shuhada Mat Shukri apabila menangkis kenyataan dikeluarkan seorang wanita yang dikatakan menjadi punca keretakan rumah tangganya dikenali sebagai Athira Yuhada.
Kata Shuhada, suaminya dan Athira berhubung kali terakhir pada beberapa minggu lalu berdasarkan bukti kukuh sekali gus bercanggah dengan penjelasan ditulis Athira semalam dalam Instagram miliknya.
“Ada beberapa perkara yang perlu saya kemukakan kerana disalah tafsir. Kamu berdua berhubung sesama sendiri hingga 25 Januari 2023.
“Kenyataan ini mengikut semua bukti yang saya saksikan sendiri. Saya mempunyai hak memaparkan kepada orang ramai untuk melindungi keluarga saya.
“Namun, saya menyerahkan segala-galanya kepada peguam yang boleh mengendalikan perkara ini dengan cara betul dan lebih beradab,” katanya dalam satu hantaran Instagram.

Shuhada turut menegur Athira supaya tidak menyalahkan Hafidz seorang jika sebenarnya wanita itu turut melayan suaminya kerana bertepuk sebelah tangan takkan berbunyi.
“Suka saya menasihatkan agar tidak menyalahkan pihak Hafidz sahaja sejak awak tahu tindakannya tidak benar.
“Kalau bertepuk sebelah tangan tidak akan berbunyi dan awak tahu betapa pantasnya perhubungan kalian berlaku.
“Katanya berjumpa pada waktu sekian-sekian tetapi tiba-tiba mengeluarkan kenyataan sembilan tahun kena mengurat. Wah! hebatnya kamu untuk dikejari,” ujarnya.
Meskipun perbuatan Athira sangat menyakitkan hati, sebagai seorang manusia, Shuhada akur untuk memaafkan kesalahan wanita itu tetapi tidak akan melupakan perbuatannya.
“Perkara yang awak lakukan bukan mudah untuk dimaafkan tetapi Allah menyuruh untuk menjadi manusia pemaaf walau seberat mana kesalahan.
“Saya mungkin akan memaafkan awak tetapi tidak pernah melupakannya,” ujarnya lagi.
Dalam pada itu, ibu kepada dua cahaya mata berkenaan turut mempersoalkan jika Athira tidak ada rasa bersalah menjadi pemusnah kebahagiaan keluarganya selain menyerahkan segalanya kepada Allah.
“Awak sendiri cakap simpati dengan kesihatan mental Hafidz? Namun tiada rasa empati kepada golongan wanita yang dikhianati dan anak-anak yang tidak berdosa.
“Takkan tidak ada rasa bersalah sebagai perempuan yang melakukan perkara tersebut selama bertahun-tahun.
“Saya tidak mahu panjangkan isu dan memerlukan masa untuk memujuk anak-anak serta keluarga. Sekali lagi saya berterima kasih atas segalanya yang dilakukan kepada saya dan anak-anak. Semoga Allah mengadili sebaiknya,” luahnya.
Semalam, Athira tampil membuat permohonan maaf secara terbuka selepas namanya disebut sebagai orang ketiga yang mengganggu rumah tangga Hafidz dan Shuhada.
Minggu lalu, Shuhada memberi bayangan rumah tangganya diganggu pihak ketiga apabila wanita itu didakwa berkunjung ke rumah mereka sehingga membuatkan keluarganya kacau-bilau.
Hafidz dan Shuhada mendirikan rumah tangga pada 30 April 2016 dan hasil perkahwinan mereka dikurniakan dua cahaya mata iaitu Humairah, 6, dan Umar yang berusia dua tahun. – KOSMO! ONLINE


Dua agensi pekerjaan disiasat rekrut pekerja untuk sindiket
Oleh MOHD. HUSNI MOHD. NOOR

19 Februari 2023, 6:16 pm
SEPANG – Dua syarikat agensi pekerjaan tempatan dikesan terbabit dalam aktiviti merekrut pekerja rakyat Malaysia untuk bekerja dengan sindiket penipuan pekerjaan di luar negara.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, itu merupakan modus operandi sindiket penipuan kerja yang berjaya didedahkan Polis Diraja Malaysia (PDRM) susulan penahanan beberapa individu bulan lalu.
Ujar beliau, pemeriksaan mendapati, dua syarikat itu adalah agensi pekerjaan yang sah malah turut menjalankan aktiviti membawa pekerja asing ke Malaysia untuk bekerja dalam pelbagai sektor.
“Mereka ada lesen tapi mengambil kesempatan eksport rakyat Malaysia. Dua syarikat itu kini disiasat Unit Anti Pemerdagangan Orang dan Anti Penyeludupan Migran (ATIPSOM),” katanya pada sidang akhbar di Lapangan Terbang Antarabangsa Kuala Lumpur (KLIA) di sini, hari ini.
Katanya, pihaknya juga mendapati, syarikat sama turut merekrut warga asing untuk bekerja di Malaysia sebagai pembantu rumah dan buruh ladang.
Menurut Abd. Jalil, mangsa kebanyakannya terpedaya dengan tawaran gaji lumayan sehingga AS$2,000 (kira-kira RM9,000).

Terdahulu, pada sidang akhbar sama, Abd. Jalil berkata, lima daripada 19 mangsa sindiket penipuan pekerjaan di Myanmar telah selamat tiba di tanah air hari ini.
Ujar beliau, pihaknya kini sedang mengesan 14 lagi mangsa sindiket sama yang masih terperangkap di negara itu terutama di sempadan Thailand – Myanmar. – KOSMO! ONLINE


Gempa bumi Turkiye: Bapa, anak bersatu semula selepas terpisah
Oleh KOSMO

19 Februari 2023, 7:00 pm
ADANA – Seorang kanak-kanak perempuan berusia empat tahun, Gada Ayyan, dan bapanya, Ahmet Ayyan disatukan semula selepas tertimbus dalam sisa runtuhan yang pernah menjadi kediaman mereka di selatan Turkiye, lapor stesen penyiaran CNN semalam.
Kedua-duanya terperangkap bersama apabila rumah mereka runtuh dalam gempa bumi yang kini diketahui telah mengorbankan lebih 46,000 orang.
Mereka kemudian menghadapi beberapa hari yang menyedihkan apabila Gada dibawa ke hospital selepas diselamatkan.
“Apabila bumi mula bergegar, saya memegang anak perempuan dan seluruh keluarga saya mula melarikan diri. Bangunan itu runtuh dan menimpa kami semua,” katanya.
Isteri dan anak lelaki Ahmet bagaimanapun gagal diselamatkan.
Menurut lelaki berkenaan, dia dapat mendengar suara tangisan anaknya semasa tersepit dan mendapati Gada berada di sebelahnya.

Gada pertama kali ditarik keluar dalam keadaan hampir tidak mempunyai kesan calar pada badannya. Setengah jam kemudian, pasukan penyelamat dapat menemui Ahmet.
“Gada membuatkan saya terus hidup. Dia bercakap mengenai semangat berterusan selama berhari-hari di bawah runtuhan. Itu anak perempuan saya. Dia adalah wirawati saya,” kata Ahmet. – Agensi


Kenal Edrin melalui baju dipakainya – Abang Mangsa
Oleh MOHD YUNUS YAKKUB

19 Februari 2023, 7:19 pm
SHAH ALAM – Pengenalpastian mayat anggota Tentera Darat, Lans Koperal Edrin Baintim, 25, diketahui menerusi pakaian yang dipakainya ketika melakukan latihan selam di perairan Pulau Undan.
Abang mangsa, Andy, 26, dia mengetahui mengenai penemuan mayat adiknya itu kira-kira pukul 12 tengah hari tadi sebelum bergerak bersama beradiknya lain ke Hospital Banting dari Damansara, Kuala Lumpur.
Katanya, mereka sekeluarga termasuk ibu bapanya yang berada di Kampung Maliau, Tongod, Sabah reda atas ketentuan takdir.
“Berdasarkan gambar diterima, baju yang dipakai sebelum menyelam dan dijumpai sekarang (mayat), memang adik saya.
“Walaupun kami sedih sebab adik (Edrin) sudah tiada, namun bersyukur jasadnya berjaya ditemui hari ini. Kami menzahirkan penghargaan kepada mereka yang berdoa dan membantu sepanjang operasi mencari dan menyelamat tersebut,” katanya ketika dihubungi Kosmo! hari ini.
Andy yang merupakan pekerja swasta itu memberitahu, pihak tentera akan membantu segala proses termasuk penghantaran yang dijadualkan seawal-awalnya pada esok.

Ujarnya, dia tidak menyalahkan mana-mana pihak sebaliknya berpegang kesemua yang terjadi adalah ketentuan takdir.
“Edrin adalah anak bongsu daripada 10 beradik dengan mempunyai keperibadian tegas, berani dan sasa serta amat meminati bidang ketenteraan.
“Saya tidak salahkan mana-mana pihak sebab semuanya yang berlaku adalah takdir,” katanya.
Kosmo! pada 7 Februari lalu melaporkan seorang anggota Tentera Darat daripada Unit Skuadron Bot Kombatan Rejimen 22 Komando Kem Iskandar Mersing, Johor dikhuatiri lemas ketika sedang menjalani latihan Eksesais Pari Harimau kursus juruselam di kedudukan 0.7 batu nautika Barat Daya Pulau Undan.
Dalam kejadian kira-kira pukul 5.15 petang itu, turut bersama mangsa adalah enam pegawai dan 37 anggota lain-lain pangkat dari Pulpak Sungai Udang, Melaka.
Selepas 12 hari operasi mencari dan menyelamat dilakukan, mayat Edrin akhirnya ditemui di Tanjung Sepat, Banting dengan perkara itu disahkan Ketua Polis Daerah Melaka Tengah, Asisten Komisioner Christopher Patit. – KOSMO! ONLINE


Kerajaan mahu lahirkan 125,000 huffaz berkelayakan profesional pada 2050
Oleh LUQMAN RIDHWAN MOHAMED NOR

19 Februari 2023, 5:51 pm
TANJUNG MALIM – Kerajaan berhasrat untuk melahirkan seramai 125,000 orang huffaz yang memiliki kelayakan profesional menjelang 2050.
Timbalan Perdana Menteri, Datuk Seri Ahmad Zahid Hamidi berkata, untuk itu, satu modul akan dihasilkan oleh Pusat Ulul Albab Universiti Pendidikan Sultan Idris (UPSI) dan Gabungan Persatuan Institusi Tahfiz Al-Quran Kebangsaan (Pinta Kebangsaan), dengan tempoh dua minggu diberikan kepada institusi pengajian tinggi tersebut untuk menyerahkan kertas cadangan.
“Ia bererti mereka bukan hanya menjadi ahli-ahli profesional seperti jurutera, peguam, doktor, akauntan dan sebagainya tetapi pada waktu yang sama boleh menjadi imam masjid dan mengetuai beberapa institusi atau badan-badan korporat.
“Ini adalah merupakan satu program jangka panjang namun kita mulakan dengan program jangka pendek iaitu persijilan doploma dan juga ijazah. UPSI juga tentunya telah merangka supaya kursus-kursus atau pengajian lanjutan di peringkat sarjana dan doktor falsafah dipersiapkan,” katanya pada sidang akhbar di sini hari ini.
Terdahulu, beliau mengadakan lawatan khas ke UPSI Kampus Sultan Abdul Jalil Shah di sini.
Mengulas lanjut Ahmad Zahid berkata, pengenalan program itu juga adalah bermatlamat untuk membantu sebahagian besar daripada kira-kira 280,000 huffaz di maahad-maahad tahfiz di seluruh negara untuk keluar daripada garis kemiskinan.

Beliau berkata, persepsi umum berpandangan bahawa golongan tersebut yang terlibat dalam bidang ibadah terutamanya yang bekerja sebagai imam di masjid serta surau bekerja secara sukarela namun hakikatnya mereka perlu menyara kehidupan.
“Untuk itu, kita mahu mempertingkatkan martabat huffaz ini agar mereka juga mempunyai kelulusan akademik, dengan peringkat sijil yang ada pemindahan kreditnya untuk mereka mengambil diploma dan pada waktu sama memiliki Sijil Pelajaran Malaysia (SPM).
“Ertinya di dalam kesinambungan sijil ke diploma, UPSI akan menguruskan agar mereka ada SPM kerana syarat Suruhanjaya Perkhidmatan Awam (SPA), jika tidak ada SPM mereka tidak boleh terjun ke dalam bidang kerjaya perkhidmatan awam,” katanya.
Beliau yang juga Menteri Kemajuan Desa dan Wilayah berkata, modul tersebut akan diperluaskan ke tabika dan tadika Kemas serta Maktab Rendah Sains Mara (MRSM) bagi sesi pengambilan akan datang serta ke 280 pusat Pendidikan Teknikal dan Latihan Vokasional (TVET) di seluruh negara. – KOSMO! ONLINE


Penduduk Taman Sungai Sireh harap situasi menang-menang isu ECRL
Oleh ABDUL RAZAK IDRIS

19 Februari 2023, 5:57 pm
KLANG – Penduduk Taman Sungai Sireh berharap situasi menang-menang diwujudkan walaupun kerajaan negeri memberi jaminan untuk meneliti kembali laluan yang telah ditetapkan di bawah projek Laluan Rel Pantai Timur (ECRL).
Menurut Pengerusi Jawatankuasa Bertindak Taman Sg.Sireh, Shapawi Hashim, sekiranya usaha penjajaran baharu gagal dilakukan pihaknya berharap satu kadar pampasan yang munasabah untuk penduduk yang terlibat diberikan.
“Kita juga berharap satu lokasi perumahan baharu diwujudkan dan setelah kita mendapat kunci rumah tersebut, baharulah kita berpindah.
“Kawasan di sini melibatkan 280 keluarga dalam kalangan orang Melayu dan 20 bukan bumiputera. Kami sebagai peneroka tanah di kawasan ini, amat berharap permintaan kami dipertimbangkan seadil-adilnya,” katanya selepas sesi pertemuan dengan peguam, Adzly Manas di Surau Muhajirin Taman Sungai Sireh hari ini.
Kosmo! semalam melaporkan kerajaan negeri hanya akan membenarkan projek Laluan Rel Pantai Timur (ECRL) di kawasan Kampung Sungai Sireh, Sungai Delek dan Kampung Delek diteruskan setelah isu perumahan dan tanah perkuburan diselesaikan terlebih dahulu.
Dalam perkembangan sama, Adzly menegaskan beliau telah menerangkan hak-hak penduduk dalam isu pengambilan tanah di samping menjawab segala persoalan berhubung tuntutan pampasan. – KOSMO!ONLINE


Kurang yakin bertutur BI, Siti Nurhaliza akui kekurangan diri
Oleh MOHAMMAD SHAHEMY AZMI

19 Februari 2023, 5:59 pm
PETALING JAYA – Penyanyi tersohor negara, Datuk Seri Siti Nurhaliza mengakui dirinya kurang berkeyakinan untuk bertutur dalam bahasa Inggeris dan perkara tersebut menjadi salah satu kelemahan dalam dirinya.
Bagaimanapun, Siti, 44, berkata, kekurangan itu tidak menjadi sebab untuk seseorang itu patah semangat dan tidak berjaya dalam kehidupan.
Menerusi video yang dikongsikan dalam TikTok @sitizones.official, penyanyi nombor satu negara itu memberitahu untuk bertutur dengan fasih dalam bahasa Inggeris memerlukan keberanian dan latihan bagi menguasai bahasa antarabangsa itu.
“Saya mungkin kurang yakin (bertutur dalam bahasa Inggeris). Itu sahaja kekurangan saya. Tapi sebenarnya saya mampu untuk bercakap bila berada di luar negara atau bukan dalam kalangan orang-orang yang suka menghakimi.
“Sememangnya saya akui untuk bercakap dalam bahasa Inggeris dengan lancar, kita memerlukan keberanian dan selalu berlatih untuk bertutur dalam bahasa Inggeris,” ujarnya.
Tambah pelantun Percayalah itu lagi, faktor persekitaran juga sedikit banyak menjadi punca dirinya kurang berkeyakinan untuk bercakap dalam bahasa Inggeris kerana dibesarkan dalam suasana keluarga yang bertutur dalam bahasa Melayu sepenuhnya.

“Mungkin sebab saya dibesarkan dalam keluarga yang tidak menggunakan bahasa Inggeris sebagai bahasa pertuturan di rumah dan lebih senang bercakap dalam bahasa Melayu.
“Itu adalah antara cabaran yang perlu saya hadapai. Tetapi saya tidak melihat kekurangan tersebut untuk seseorang itu patah semangat untuk berjaya,” jelasnya.
Menjadikan negara Jepun sebagai contoh, Siti mengagumi budaya masyarakat negara Matahari Terbit itu kerana mengangkat bahasa ibunda mereka, namun masih boleh menjadi sebuah negara yang maju ke hadapan.
“Tengok macam mana orang Jepun memperkayakan bahasa mereka dan jauh lebih ke hadapan berbanding kita.
“Bahkan orang Barat sendiri banyak belajar dengan orang Jepun tentang teknologi walaupun masih berpegang dengan bahasa ibunda mereka,” tuturnya.
Dalam temu bual itu juga, Siti menasihati orang ramai supaya tidak terlalu berasa bangga diri jika mahir bertutur dalam bahasa Inggeris sehingga memperkecilkan orang lain yang tidak dapat menguasai bahasa tersebut.
“Jangan anggap kalau kita tidak boleh bercakap dalam bahasa Inggeris, kita tidak boleh pergi ke luar negara dan menjadi terkenal sehingga ke peringkat antarabangsa.
“Janganlah terlalu berbangga kalau dapat berbahasa Inggeris dan memperkecilkan orang lain yang tidak mahir bertutur dalam bahasa tersebut.
“Tidak salah kalau kita tersilap. Kalau ada yang menegur, kita belajar. Kalau ada yang menegur, saya akan ucapkan terima kasih sebab dapat belajar sesuatu benda baharu.
“Jangan kecam orang sesuka hati sebab belum tentu orang yang mengecam itu sempurna dan bijak pandai,” katanya.
Menjengah dalam ruangan komen, rata-rata pengguna TikTok bersetuju dengan pendapat Siti, malah turut berkongsi pengalaman masing-masing apabila dikritik ketika berbahasa Inggeris di negara sendiri.
“English hanyalah bahasa. Bukan penanda aras menentukan seseorang itu bijak pandai,” ujar seorang netizen.
“Orang kita (Melayu) memang suka mengejek kalau tersilap cakap bahasa Inggeris,” kata seorang pengguna TikTok.
“Sokong sangat dengan apa yang Datuk Siti cakap. Kita kena bangga dengan bahasa ibunda kita (bahasa Melayu),” kata seorang peminatnya. – KOSMO! ONLINE


[VIDEO] Polis kesan individu buang 13 naskah al-Quran dalam longkang
Oleh NURUL IZZATI ZAINI

19 Februari 2023, 5:18 pm
PETALING JAYA – Polis sedang menjalankan siasatan bagi memburu pihak yang bertanggungjawab membuang 13 naskhah al-Quran di dalam longkang di Tasik Sri Murni, Jinjang di ibu negara kira-kira pukul 6.30 petang semalam.
Ketua Polis Daerah Sentul, Asisten Komisioner Beh Eng Lai berkata, kira-kira pukul 11.32 pagi hari ini, pihak polis telah menerima aduan dari seorang wanita warga tempatan berusia 52 tahun yang merupakan ahli Kesatuan Nelayan Kebangsaan.
“Ketika wanita tersebut sedang beriadah bersama suaminya, dia ternampak sebuah beg berwarna biru di dalam longkang berdekatan dengan kolam takungan tasik. Hasil pemerhatian pengadu mendapati senaskah al-Quran dalam keadaan terbuka dan telah terkeluar dari beg tersebut.
“Kemudian, pengadu telah meminta bantuan dari seorang lelaki Melayu yang tidak dikenali berada berhampiran dengannya untuk membawa naik beg itu,” katanya dalam kenyataan hari ini.
Tambah Eng Lai, kesemua naskah al-Quran itu telah dibawa keluar dan dihantar ke Masjid Annas Kampung Selayang Lama untuk disimpan.
Kes telah disiasat di bawah Seksyen 295 Kanun Keseksaan kerana membinasakan apa-apa benda dipegang suci al-Quran dengan tujuan untuk mengaibkan agama dan Seksyen 298A Kanun Keseksaan kerana mendatangkan mudarat keharmonian ke atas agama.

Terdahulu Kosmo! melaporkan video yang tular di media sosial sejak pagi tadi dimana seorang individu merakam anak lelakinya yang berada di dalam longkang bagi mengambil al-Quran yang dibuang oleh pihak tidak bertanggungjawab.
Orang ramai yang mempunyai sebarang maklumat berkenaan kes ini boleh menghubungi Bilik Gerakan IPD Sentul di talian 03-40482206. – KOSMO! ONLINE


Mangsa sindiket tipu pekerjaan dakwa hidup sengsara lebih empat bulan
Oleh MOHD. HUSNI MOHD. NOOR

19 Februari 2023, 5:37 pm
SEPANG – “Kami hidup sengsara di sana selama empat bulan lebih,” kata salah seorang mangsa penipuan kerja di Thailand sebaik ditemui pemberita di Lapangan Terbang Antarabangsa Kuala Lumpur (KLIA) di sini, hari ini.
Pemuda berusia 20-an itu turut menasihatkan orang ramai supaya tidak mudah terpedaya dengan tawaran pekerjaan yang menawarkan gaji lumayan.
“Kadang-kadang tawaran itu bukannya betul. Fikir 10 kali dahulu sebelum menerima tawaran pekerjaan itu dan saya ditawarkan gaji AS$ 1,100 sebulan iaitu kira-kira RM4,800,” katanya.
Pemuda berkenaan merupakan salah seorang daripada lima mangsa berusia 19 hingga 26 tahun yang selamat dibawa pulang ke Malaysia dan tiba di KLIA selepas bertolak dari Bangkok, Thailand hari ini.
Kesemua mereka yang terdiri daripada empat lelaki dan seorang wanita itu berjaya dibawa pulang ke tanah air hasil usaha dan kerjasama Polis Diraja Malaysia (PDRM) serta Kementerian Luar.
Sementara itu, Pengarah Jabatan Siasatan Jenayah Bukit Aman, Datuk Seri Abd. Jalil Hassan pada sidang akhbar berkata, mangsa lain turut mendakwa didera sekiranya tidak mencapai prestasi ditetapkan.

“Mereka didera termasuk tidak diberi makan dan tidak dibenarkan membuat panggilan telefon kepada ahli keluarga,” katanya kepada pemberita. – KOSMO! ONLINE


Mahkamah: Kontraktor guna dokumen palsu didenda RM30,000
Oleh MOHD. RAFIE AZIMI

19 Februari 2023, 4:34 pm
ALOR SETAR – Seorang kontraktor didenda RM30,000 setelah mengaku bersalah di Mahkamah Sesyen di sini, hari ini atas pertuduhan mengemukakan dokumen palsu bagi mendapatkan kontrak pembersihan, empat tahun lalu.
Tertuduh, Ronie Maharudin, 47, membuat pengakuan itu selepas pertuduhan terhadapnya dibacakan di hadapan Hakim Rohatul Akmar Abdullah.
Tertuduh diarah membayar denda itu serta-merta tanpa ansuran dengan dia perlu menjalani hukuman penjara selama setahun sekiranya gagal berbuat demikian. Dia membayar denda dikenakan.
Mengikut kertas pertuduhan, bapa kepada tiga anak itu didakwa dengan curangnya menggunakan dokumen sebagai tulen iaitu penyata akaun CIMB Islamic Bank Berhad milik Kembar Mega Enterprise bagi Oktober bagi November dan Disember 2018.
Tertuduh didakwa mempunyai sebab untuk mempercayai dokumen tersebut sebagai palsu. Sehubungan itu dia didakwa melakukan kesalahan di bawah Seksyen 471 Kanun Keseksaan.
Kesalahan itu didakwa dilakukan di pejabat E-Idaman Sdn. Bhd., Bandar Baru Stargate, Lebuhraya Sultanah Bahiyah di sini pada 22 Februari 2019. – KOSMO! ONLINE


Pembeli PR1MA Residensi Seremban Sentral desak pemaju serah kunci rumah
Oleh ZAKKINA WATI AHMAD TARMIZI

19 Februari 2023, 5:46 pm
SEREMBAN – Pembeli projek Perumahan 1Malaysia (PR1MA) Residensi Seremban Sentral di sini mendesak pihak pemaju perumahan tersebut untuk menyerahkan segera kunci rumah kepada pemilik.
Salah seorang daripada mereka, Hafiz Hariri Feisal, 32, berkata, dia kecewa kerana projek berkenaan sudah pun siap sepenuhnya namun masih belum boleh diduduki pembeli.
“Saya sudah mula membayar ansuran bulanan pembiayaan perumahan sebanyak RM1,320, jadi saya mahu mereka (pemaju) dapat menyegerakan penyerahan kunci dan pemaju berulang kali menukar tarikh penyerahan sejak dahulu, ini mengecewakan.
“Saya kini terpaksa membayar ansuran dua buah rumah iaitu rumah sewa dan rumah yang sudah dibeli ini, ia memang membebankan,” katanya ketika ditemui pemberita bersama kira-kira 20 pembeli yang lain berkumpul di hadapan projek perumahan itu bagi menyatakan bantahan dan desakan mereka kepada pemaju.
Jelasnya, pihak pemaju sebelum ini ada memaklumkan akan menyelesaikan penyerahan kunci ini pada bulan Mac depan namun, pada perjumpaan kedua-dua pihak baru-baru ini perkara berkenaan hanya dapat diselesaikan bulan Julai dengan alasan Sijil Siap dan Pematuhan (CCC) tidak diperolehi.
Sementara itu, seorang lagi pembeli, Saharan Sahruddin,39, berkata, dia yang membeli rumah berkenan pada 2019 agar terkilan sehingga kini masih tidak dapat menduduki rumah impiannya.

“Sampai bila kami perlu tunggu? Kami juga terpaksa buat kerja tambahan semata-mata untuk menampung kos bayaran rumah sewa ketika ini dan rumah yang telah dibeli ini.
Projek perumahan PR1MA Residensi Seremban Sentral mempunyai 1,504 unit dan telah mula dibina pada tahun 2017 dan siap sepenuhnya tahun lalu. – KOSMO! ONLINE


Peluru berpandu Israel bedil Syria, 15 maut
Oleh KOSMO

19 Februari 2023, 5:44 pm
DAMSYIK – Serangan peluru berpandu yang dilancarkan tentera Israel tengah malam semalam meragut 15 nyawa selain sebuah bangunan turut musnah di kawasan kejiranan Damsyik yang menempatkan kebanyakan peralatan keselamatan Syria, kata sebuah pertubuhan pemantau perang seperti dilaporkan akhbar Arab News.
Badan Pemerhati Hak-Hak Asasi Manusia Syria berkata, serangan tersebut yang berlaku berhampiran pusat kebudayaan Iran telah membunuh 15 orang termasuk orang awam.
Agensi berita Syria, SANA yang memetik sumber tentera mengaku terdapat kemusnahan beberapa bangunan kediaman serta melaporkan antara yang terbunuh adalah seorang askar dan orang awam.
Letupan kuat kedengaran di ibu negara sekitar pukul 12.30 tengah malam (waktu tempatan) dan SANA melaporkan bahawa pertahanan udara Syria menghadapi sasaran musuh di langit sekitar Damsyik.
Sejak permulaan perang di Syria pada 2011, Israel telah melancarkan ratusan serangan udara terhadap jirannya, terutamanya menyasarkan kedudukan tentera Syria, Iran dan Hezbollah dari Lebanon iaitu sekutu rejim Syria.
Meskipun jarang berlaku di kawasan perumahan di ibu kota, serangan semalam berlaku di kawasan kejiranan Kafr Sousa, rumah pegawai-pegawai kanan, agensi keselamatan dan ibu pejabat perisikan. – AGENSI


Sindiket didalangi pegawai Imigresen kaut RM80,000 sebulan
Oleh NURUL IZZATI ZAINI

19 Februari 2023, 5:01 pm
PETALING JAYA – Lima individu termasuk seorang ‘ketua’ dan empat pegawai Imigresen telah ditahan kerana terlibat melakukan sindiket penyeludupan migran yang mengaut untung RM80,000 sebulan, dalam satu ‘Ops Kenyalang’ diadakan di sekitar bandar Bintulu, Sarawak, kelmarin.
Dalam operasi tersebut, sepasukan pegawai dari Bahagian Perisikan dan Operasi Khas, Jabatan Imigresen Putrajaya dan pegawai-pegawai Operasi Jabatan Imigresen Sarawak telah melakukan pemeriksaan terhadap dua buah bas yang disyaki membawa warga asing.
Ketua Pengarah Jabatan Imigresen, Datuk Seri Khairul Dzaimee Daud berkata, modus operandi sindiket ini adalah dengan mengatur pergerakan masuk warga asing yang telah disenaraihitamkan dengan dibantu oleh pegawai Imigresen.
“Sindiket akan menguruskan seramai 30 hingga 40 orang bagi setiap kali kemasukan. Pegawai Imigresen akan menurunkan cap keselamatan ke atas pasport warga asing berkenaan bagi memastikan perjalanan mereka selamat sampai ke destinasinya.
“Warga asing yang telah mendapat cap keselamatan ini seterusnya akan di bawa ke rumah-rumah transit yang telah ditetapkan oleh sindiket sebelum dibawa ke Lapangan Terbang Antarabangsa Kuching, Lapangan Terbang Antarabangsa Miri dan juga Lapangan Terbang Bintulu untuk meneruskan perjalanan ke Semenanjung melalui laluan domestik.
“Berdasarkan maklumat awal, sindiket ini telah beroperasi hampir lapan bulan yang lalu. Warga asing yang hendak masuk ke Malaysia dikenakan bayaran sekitar RM5,000 ke RM6,000 seorang dan sindiket ini dipercayai telah mengaut keuntungan sekitar RM80,000 sebulan,” katanya dalam satu kenyataan hari ini.

Sementara itu, dalam operasi yang sama, seorang lelaki warganegara Indonesia yang menjadi ‘dalang’ kepada sindiket terbabit akhirnya diberkas di sebuah premis kediaman di bandar Bintulu pada pukul 9.45 malam.
Ujar, Khairul Dzaimee, lelaki tersebut yang berusia 38 tahun telah ditahan ketika menguruskan warga asing ini di rumah penampungan.
“Pasukan operasi telah berjaya menahan seramai 63 orang warga Indonesia yang terdiri daripada 37 lelaki dan 26 perempuan berusia di antara 22 hingga 52 tahun manakala seramai 30 orang daripadanya telah ditahan di rumah transit berkenaan
“Turut dirampas wang tunai berjumlah RM25,000 dan 3 juta rupiah. Mereka ini merupakan orang yang telah disenaraihitamkan dalam sistem Jabatan daripada memasuki Malaysia. Kesemua mereka yang ditahan ini telah mempunyai tiket penerbangan ke Kuala Lumpur.
“Kesemua warganegara asing ini ditangkap kerana disyaki melakukan kesalahan di bawah Akta Imigresen 1959/63 kerana memasuki Malaysia secara tidak sah manakala empat pegawai Imigresen dan ketua sindiket pula disiasat di bawah Seksyen 26A Akta Antipemerdagangan Orang dan Penyeludupan Migran 2007,” ujarnya.
Tambah Khairul Dzaimee, pihaknya akan terus memburu sindiket yang terlibat dengan aktiviti-aktiviti yang menyalahi undang-undang dan tindakan tegas akan dikenakan ke atas mereka yang didapati melanggar kesalahan di bawah Akta yang berkaitan. – KOSMO! ONLINE


Harimau kumbang ketiga ditangkap di Gerik
Oleh ASLIZA MUSA

19 Februari 2023, 6:07 pm
IPOH – Jabatan Perlindungan Hidupan Liar dan Taman Negara (Perhilitan) Perak berjaya menangkap seekor lagi harimau kumbang di Kompleks Perikanan Darat Banding dekat Pengkalan Hulu semalam.
Perhilitan Perak dalam kenyataannya berkata, haiwan tersebut ditangkap pada pukul 8.30 malam di lokasi yang sama tangkapan harimau kumbang kedua, Rabu lalu.
“Harimau kumbang jantan itu ditangkap menerusi operasi kedua dalam masa seminggu. Haiwan itu berada dalam keadaan baik dan stabil sepanjang operasi tangkapan dijalankan dan kini telah pun selamat dilepaskan ke habitat sesuai dengan bantuan kakitangan Pusat Menyelamat Hidupan Liar Kebangsaan (NWRC),” katanya di sini hari ini.
Menurut kenyataan itu, orang ramai yang mempunyai aduan berkaitan haiwan liar diminta menyalurkan maklumat ke talian hotline Perhilitan, 1-800-88-5151 atau hubungi pihak Jabatan Perhilitan berhampiran dengan lokasi aduan.
Media sebelum ini melaporkan, dua ekor harimau kumbang berjaya ditangkap oleh Perhilitan Perak di lokasi sama sejak operasi mengesan haiwan berkenaan dilaksanakan Januari lalu dan telah dipindahkan ke habitat sesuai oleh NWRC Sungkai. – KOSMO! ONLINE


Cipta rekod miliki 40 ijazah
Oleh GHAZALI ALIAS

19 Februari 2023, 3:15 pm
PADA pertengahan 2012, Muzium Rekod Indonesia (Muri) menamakan seorang lelaki bernama Welin Kusuma sebagai pemegang gelaran akademik paling banyak dalam pelbagai disiplin. Ketika itu, dia telah dinobatkan dengan 32 ijazah.
Bagaimanapun, bilangannya bertambah kepada 40 menerusi beberapa ijazah yang diperoleh sehingga tahun 2022.
Gelaran akademik tersebut terdiri daripada 12 ijazah sarjana muda (S1), tiga ijazah sarjana (S2) dan 25 ijazah profesional.
Ijazah itu diperoleh daripada jurusan yang dipelajarinya termasuk undang-undang, ekonomi dan sastera.
Welin dilahirkan di Makassar, Sulawesi Selatan, Indonesia pada 8 Mac 1981.
Dalam temu bual bersama media di Indonesia, Welin memaklumkan, ketika peringkat menengah, dia mendapat pendidikan di Kota Kendari.

“Saya hanya lahir di Makassar, tetapi membesar dan tinggal bersama keluarga di Kota Kendari.
“Saya bersekolah dari peringkat rendah ke menengah pada tahun 1985 hingga 1999 di sana,” katanya.
WELIN berjaya memperoleh ijazah dalam pelbagai bidang termasuk undang-undang dan ekonomi.
Kini, Welin bermastautin di Surabaya dan sedang melanjutkan pengajian Sarjana Muda Sains Perpustakaan di Universiti Terbuka Surabaya.
Ibu bapa Welin merupakan penduduk Kota Kendari, ini membuatkannya menghabiskan masa kecil dan remaja di bandar itu.
Minatnya dalam pelbagai kajian dan disiplin bermula sejak kecil iaitu ketika sekolah menengah.
Welin mengambil pelbagai kursus seperti komputer, perakaunan, bahasa Inggeris dan menaip 10 jari.
Setelah tamat sekolah menengah, dia melanjutkan pelajaran di Surabaya dan tinggal di sana sehingga kini.
Selain menjadi pemegang rekod ijazah terbanyak pelbagai disiplin, Welin turut memegang rekod Muri iaitu Pengambil SKS dengan jumlah 111 kredit semester pada 2003.
WELIN turut memegang rekod Muri sebagai Pengambil SKS dengan 111 kredit pada satu semester.
Pada masa itu, dia belajar lima jurusan sarjana muda sekali gus iaitu Kejuruteraan Industri di Universiti Surabaya, Ekonomi Pengurusan (STIE Urip Sumoharjo), FISIP Business Administration di (Open University), Undang-undang (Universiti Airlangga) (dan Kejuruteraan Informatik (Kolej Kejuruteraan Surabaya).
Katanya, dia perlu menjalani kuliah selama 15 jam sehari iaitu dari pukul 7 pagi hingga 10 malam termasuk pada hari Sabtu dan Ahad.
Perjalanan Welin dalam mempelajari pelbagai jurusan ilmu turut berdepan cabaran apabila terpaksa bergerak pantas ke kampus kerana selang masa kursus yang singkat.
Perkara tersebut dapat diatasi oleh Welin dengan meminta izin keluar dari kelas, kemudian memandu kenderaannya ke kampus lain.
Walaupun dia lewat ke kelas beberapa kali, namun peratusannya masih lagi memuaskan. Daripada kesemua 111 kredit itu, dia masih mendapat gred yang memuaskan.
Biarpun sudah mempunyai 40 ijazah akademik, namun dia tidak terfikir untuk berhenti belajar.
Kini, Welin melanjutkan pengajian untuk ijazah ke-41 dengan mengambil jurusan Sains Perpustakaan di Universiti Terbuka, Surabaya.
“Tiada sasaran untuk menambah ijazah lagi selepas tamat program pengajian ini.
“Jika ada bidang yang menarik dan masa mengizinkan, saya akan terus belajar secara konsisten,” katanya.
Dia mengakui tidak bercadang untuk mengambil ijazah kedoktoran dalam masa terdekat bagi mengikuti kursus pendek yang boleh dihabiskan dalam tempoh tiga bulan dari universiti di luar negara.